Министерство за труд и социјална политика

Проект на Светска Банка

Условени парични надоместоци

**ФИНАЛЕН ЗАЕДНИЧКИ ИЗВЕШТАЈ:**

**ПРЕДЛОГ РЕФОРМА НА СИСТЕМОТ НА СОЦИЈАЛНА И ДЕТСКА ЗАШТИТА**

Автори

проф. д-р Нано Ружин

проф. д-р Маја Геровска Митев

проф. д-р Сузана Борнарова

проф. д-р Наташа Богоевска

**март, 2018**

**Содржина**

**ВОВЕД 6**

**I. ПРЕДЛОГ РЕШЕНИЈА ЗА ТЕКСТОТ НА НОВИОТ ЗАКОН**

**ЗА СОЦИЈАЛНА ЗАШТИТА И ЗАКОНОТ ЗА ЗАШТИТА НА ДЕЦА 7**

**1. Општи одредби 7**

1.1. Предмет на регулација на Законот за социјална заштита 7

1.2. Дефинирање и цели на социјалната заштита 7

1.3. Принципи на социјалната заштита 8

**2. Систем и организација на социјалната заштита 8**

2.1. Носители и организација на системот на социјална заштита 8

2.2. Обезбедување вршење на социјалната заштита 11

2.3. Планирање на мрежа на социјални услуги 11

**3. Корисници на социјална заштита 11**

**4. Видови, услови и корисници на парична помош од**

**социјална заштита 12**

4.1. Гарантиран минимален приход (ГМП) 13

4.1.1 Право на користење 13

4.1.2 Висина на правото 13

4.1.3 Услови за стекнување со правото 14

4.1.4 Активација на корисниците на ГМП 15

4.1.5 Комбинирање на други права на парична помош 15

4.2. Надоместок за попреченост и нега 15

4.2.1 Право на користење 15

4.2.2 Висина на правото 16

4.2.3 Услови за стекнување со правото 17

4.3. Додаток за образование 17

4.3.1 Право на користење 17

4.3.2 Висина на правото 18

* + 1. Услови за стекнување со правото 18

4.4. Додаток за домување 19

4.4.1 Право на користење 19

4.4.2 Висина на правото 19

4.4.3 Услови за стекнување со правото 20

4.5. Траен надоместок 20

4.5.1 Право на користење 20

4.5.2 Висина на правото 20

4.5.3 Услови за стекнување со правото 20

4.6. Еднократна парична помош и помош во натура 20

4.6.1 Право на користење 20

4.6.2 Висина на правото 20

4.6.3 Услови за стекнување со правото 21

4.7. Здравствена заштита 21

**5. Права на парична помош од детска заштита 21**

5.1. Детски додаток 23

5.1.1. Право на користење 23

5.1.2 Висина на правото 23

* + 1. Услови за стекнување со правото 24

5.2. Посебен додаток 24

5.3. Еднократна парична помош за новороденче 24

5.3.1 Право на користење 24

5.3.2 Висина на правото 24

5.3.3 Услови за стекнување со правото 24

5.4. Родителски додадок 25

5.5. Партиципација 25

5.5.1 Право на користење 25

5.5.2 Висина на правото 25

5.5.3 Услови за стекнување со правото 25

**6. Социјални услуги 25**

(1) Услуги на информирање и упатување 25

(2) Услуги на стручна помош и поддршка 26

(3) Услуги на социјална превенција и советување 26

(3.1.) Превентивни увиди 26

(3.2.) Задолжителни увиди 26

(3.3.) Интензивни интервенции за зачувување на семејство 26

(3.4.) Интервенции за реунификација на семејство 26

(3.5.) Задолжителни посети на локални институции 26

(3.6.) Работни средби со локални здруженија 26

(3.7). Советувалишни и тераписки услуги 26

(4) Услуги во домот 27

(4.1.) Помош во домот 27

(4.2.) Нега во домот 27

(4.3.) Лична асистенција и придружба 28

(4.4.) Замена за неформалната семејна грижа во домот 28

(4.5.) Дистрибуција на храна до домот 29

(4.6.) Адаптација на домот 29

(4.7.) Услуги за мобилност 29

(5) Услуги во заедницата 29

(5.1.) Услуги на дневен престој 29

а) Центри за дневно згрижување 29

б) Центри за рехабилитација 30

в) Центри за ресоцијализација 30

г) Центри за социјално-образовна поддршка 30

д) Превентивни центри 31

ѓ) Клубови 31

(5.2.) Услуги на привремен престој 31

а) Засолништа 31

б) Центри за замена на неформалната семејна грижа во заедницата 32

в) Кризни куќи 32

г) Куќи на пола пат 32

д) Хостели 33

(6) Услуги вон семејство 33

(6.1.) Резиденцијален дом 33

(6.2.) Воспитна установа за ресоцијализација 33

(6.3.) Дом за нега 34

(6.4.) Установи за третман и рехабилитација 34

(6.5.) Станбени единици за живеење со поддршка 34

а) Заштитено домување 34

б) Асистирано живеење 35

(6.7.) Групни домови 35

а) Општи групни домови 35

б) Терапевтски групни домови 36

в) Заштитни групни домови 36

(6.8.) Згрижување во семејство 36

а) Општо згрижување 36

б) Специјализирано згрижување 37

в) Интервентно згрижување 37

г) Роднинско згрижување 37

(7) Други мерки за социјална заштита 37

(7.1.) Поделба на живеалиште 37

(7.2.) Заедничко домување 37

**7. Надлежност и постапка за остварување на правата од**

**социјална заштита 38**

7.1. Постапка за остварување права на парична помош од социјална заштита 38

7.2. Постапка за користење социјални услуги 39

**8. Вршење дејност од социјална заштита 40**

8.1. Даватели на социјални услуги 40

8.2. Организациони облици за давање на социјални услуги 40

(1) Центар за социјална работа 40

(2) Установа за вонсемејна социјална заштита 41

(3) Центар за социјални услуги 41

**9. Дозвола за работа (лиценца) 42**

9.1. Дозвола за вршење работи во социјална заштита (лиценца) 42

9.2. Издавање, обновување и одземање на лиценца 42

9.3. Услови за лиценцирање 42

9.4. Надлежност за лиценцирање 43

9.5. Евиденција на даватели на социјални услуги 43

**10. Установи за социјална заштита 43**

10.1. Основање на установа за социјална заштита 44

10.2. Организација, управување и раководење со установа за

социјална заштита 44

10.3. Статус, права и должности на вработените во установите за

социјална заштита 45

**11. Лиценцирање на стручни лица даватели на јавни услуги 46**

11.1. Видови лиценци 46

11.2. Програми за континуирана професионална едукација 47

11.3. Услови за издавање, продолжување, обновување и одземање лиценца 48

11.4. Комисија за лиценцирање 48

11.5. Стручен испит 48

**12. Обезбедување социјални услуги од општините и други**

**даватели на социјални услуги 50**

12.1. Jавен повик за обезбедување социјални услуги од општините 50

12.2. Jавен повик за обезбедување социјални услуги од здруженија и

приватни даватели на социјални услуги 51

12.3. Jавен повик за обезбедување на иновативни или интервентни

социјални услуги 52

**13. Утврдување цени за социјални услуги 52**

**14. Финансирање на социјалната заштита 53**

**15. Надзор над вршењето на работи од областа на**

**социјалната заштита 53**

**(II)ПРЕПОРАКИ ЗА ЈАКНЕЊЕ НА КАПАЦИТЕТИ ЗА**

**РЕАЛИЗАЦИЈА НА РЕФОРМСКИТЕ АКТИВНОСТИ 54**

(1) Министерството за труд и социјална политика 54

(2) Завод за социјални дејности 55

(3) Центар за социјална работа 55

3.1. Стандарди за број на стручни работници по профил 56

(4) Јавни установи за социјална заштита 63

(5) Општини 63

**(III) ПРИЛОЗИ 64**

Прилог 1: Статистички анекс за права на парична помош од

социјална и детска заштита 64

Прилог 2. Пример бодовна листа за вреднување на професионален

ангажман потребен за обновување лиценца 67

**ВОВЕД**

Финалниот извештај со предлог реформи на системот на социјална заштита е изготвен како резултат на претходно спроведена компаративна анализа на правната регулација на системите на социјална заштита во повеќе развиени европски држави, како и длабинска квантитативно-квалитативна анализа на состојбите во дејноста социјална заштита во Република Македонија. Фокусот на анализата е ставен на неколку клучни аспекти:

* Права на парична помош од детска заштита (анализирани од проф. д-р Нано Ружин)
* Права на парична помош од социјална заштита (анализирани од проф. д-р Маја Геровска Митев)
* Социјални услуги и лиценцирање на стручни работници (анализирани од проф. д-р Сузана Борнарова)
* Институционална рамка на системот на социјална заштита (анализирана од проф. д-р Наташа Богоевска).

Компаративната анализа ги опфати системите на социјална заштита на следните европски држави: Финска, Данска, Естонија, Холандија, Белгија, Луксембург, Чешка, Хрватска и Црна Гора. Анализата овозможи увид во современите трендови на социјалната заштита и можностите за нивна спроведливост во Република Македонија. Квантитативно-квалитативната анализа на состојбите во социјалната заштита во Република Македонија беше извршена врз база на сознанија добиени од теренско истражување спроведено на целата територија на државата. Во истражувањето беа вклучени релевантни институции и организации на национално и локално ниво: Министерството за труд и социјална политика, Заводот за социјални дејности, центрите за социјална работа, центрите за вработување, јавни и приватни установи за социјална заштита, општинската администрација, здруженија, даватели на социјални услуги. Врз основа на извршените анализи беа подготвени посебни извештаи со предлози за измени на законската регулатива за социјална заштита, односно предлози за изработка на нов текст на Законот за социјална заштита. Предлозите беа усмерени кон унапредување на системот на социјална заштита преку темелно реформирање на правата на парична помош и социјалните услуги, како и детална разработка на можни решенија за реализација на стратешките определби за децентрализација, плурализација и деинституционализација на системот на социјална заштита.

Предлозите за реформа на системот на социјална заштита беа споделени со членовите на Работната група формирана при Министерството за труд и социјална политика со широко учество на претставници од: Министерството за труд и социјална политика, Заводот за социјални дејности, Центрите за социјална работа и меѓународните организации Светска банка и УНИЦЕФ. Врз основа на консултативен процес и сеопфатна дискусија, членовите на работната група утврдија финални смерници за реформа на системот на социјална заштита, врз основа на кои е изготвен овој интегрален извештај.

Извештајот предвидува подготовка на нов текст на Законот за социјална заштита и измени на Законот за заштита на деца во делот на права на парична помош од детска заштита. Во првиот дел на Извештајот се содржани предлози за клучните прашања кои треба да бидат предмет на регулација на Законот за социјална заштита, опфатот на законот и неговата структура, како и решенија за измени на видовите на права на парична помош од детска заштита. Во овој дел, се разработуваат прашањата за кои се предвидуваат значителни промени на законските одредби, како и оние кои што за првпат се воведуваат. Во вториот дел на Извештајот се содржани предлози за јакнење на институционалните и човечките капацитети, како предуслов за успешна имплементација на понудените законски решенија.

**I. ПРЕДЛОГ РЕШЕНИЈА ЗА ТЕКСТОТ НА НОВИОТ ЗАКОН ЗА СОЦИЈАЛНА ЗАШТИТА И ЗАКОНОТ ЗА ЗАШТИТА НА ДЕЦА**

**1. Општи одредби**

***1.1. Предмет на регулација на Законот за социјална заштита***

* Законот за социјална заштита ги уредува следните клучни прашања: дејноста на социјалната заштита, системот и организацијата на социјалната заштита, корисниците на социјалната заштита, правата на парична помош и социјалните услуги, постапките за остварување на правата и користење на услугите, вршење на дејноста на социјалната заштита, кадри, финансирањето и надзорот над вршењето на социјалната заштита и други прашања од значење за вршењето на дејноста на социјалната заштита.

***1.2. Дефинирање и цели на социјалната заштита***

* Се воведува нова дефиниција на социјалната заштита заснована на целите на социјалната заштита. Социјалната заштита се дефинира како организирана дејност од јавен интерес која се остварува преку систем на политики, програми и мерки за превенција и надминување на социјалните ризици и социјалните проблеми кои негативно се одразуваат врз добросостојбата на граѓаните, со цел:
* промовирање и одржување на социјалната сигурност на граѓаните,
* спречување на социјалната исклученост,
* подобрување на квалитетот на животот на граѓаните, и
* зајакнување на капацитетите на граѓаните за водење независен, активен и продуктивен живот.
* Дејноста на социјалната заштита, регулирана со овој закон, се обезбедува преку остварување на правата на парична помош од социјална заштита и обезбедување на социјалните услуги и други мерки утврдени со законот. Социјалната заштита се остварува и преку преземање на мерки во даночната политика, вработувањето, политиката за стипендирањето, домувањето, заштита на семејството, заштита на децата, здравството, воспитанието и образованието и во други подрачја во согласност со закон.
* Се воведува поимник во кој се дефинираат основните поими: социјален ризик, социјален проблем, социјална исклученост, домаќинство, самохран родител, лице со попреченост, права на парична помош од социјална заштита, социјални услуги, корисник, даватели на социјални услуги, овластени даватели на социјални услуги, увид во домаќинство и други поими релевантни за законската регулатива.

***1.3. Принципи на социјалната заштита***

* Се воведуваат и се дефинираат основните принципи на социјалната заштита: еднаков третман и недискриминација, партиципативност, целисходност, доверливост, почитување на интегритетот и достоинството на корисникот, културна сензитивност.

**2. Систем и организација на социјалната заштита**

**2.1. *Носители и организација на системот на социјална заштита***

* Републиката го воспоставува системот на социјалната заштита и го овозможува неговото функционирање.
* Носители на социјалната заштита се Републиката, општината, градот Скопје и општините во градот Скопје, во рамките на нивните надлежности, а во согласност со овој закон.
* Во Законот за социјална заштита се утврдува улогата и надлежностите на клучните органи на власта во системот на социјалната заштита.

*(1) Владата на Република Македонија:*

* донесува Национална програма за развој на социјалната заштита во која се утврдуваат целите, приоритетите и правците на развојот на социјалната заштита на граѓаните на Република Македонија, со мерки на среден и долг рок,
* донесува годишна програма за остварување на социјалната заштита со која ги утврдува подрачјата на социјалната заштита, потребите на населението и начинот и средствата за остварување на социјалната заштита, како и предвидените активности за период од пет години,
* основа јавни установи за социјална заштита,
* дава одобрение за основање установи за социјална заштита од општините и други правни и физички лица.

*(2) Министерството надлежно за работите од областа на социјалната заштита:*

* развива националната политика за социјална заштита,
* подготвува предлози на законите и другите прописи со кои се регулира социјалната заштита,
* развива, координира и администрира национални програми и проекти за социјална заштита,
* подготвува стандарди и нормативи за давање социјални услуги,
* утврдува и одобрува програми за континуирана професионална едукација на стручни работници во социјалната заштита,
* собира и анализира информации и статистики во врска со социјалната заштита и ги споделува со општата јавност,
* управува со национален систем за евиденција на податоци за социјална заштита,
* утврдува формати на статистички извештаи во врска со социјалната заштита и постапката за нивно поднесување,
* обезбедува дополнителни финансиски средства за општините, градот Скопје и општините во градот Скопје за социјална заштита и склучува управни договори за давање социјални услуги,
* обезбедува финансиски средства за вршење работи од социјална заштита на здруженија, други правни и физички лица и склучува управни договори за давање социјални услуги,
* дава дозвола за вршење работи од социјална заштита (лиценца) на правни и физички лица под услови утврдени со закон,
* утврдува цени на услуги согласно предвидената методологија на годишно ниво,
* утврдува мрежа на овластени даватели на социјални услуги,
* врши надзор над установите, здруженијата, и другите правни и физички лица кои вршат работи од социјална заштита,
* врши други работи поврзани со социјална заштита од делокругот на министерството надлежено за работите од дејноста на социјалната заштита или други закони.

*(3) Завод за социјални дејности*

Во однос на Заводот за социјални дејности, се предлага промена на надлежностите и работите кои ги врши согласно закон и начинот на кој ги врши, намалување на улогата на монопол во обезбедувањето едукации на стручните работници, зајакнување на надлежноста за следење и проучување на социјалните појави преку користење и на надворешна екпертиза, промена на системот за лиценцирање на стручни работници и вршење на стручен надзор и воведување на супервизија, и тоа:

* следи, истражува и анализира социјални појави и проблеми,
* предлага мерки за унапредување на дејноста социјална заштита,
* спроведува лиценцирање на стручните работници во дејноста социјална заштита,
* се грижи за професионалниот развој на стручните работници во јавните установи за социјална заштита,
* врши проценка на потреби од континуирана професионална едукација и ги доставува резултатите од проценката до Комисијата за одобрување програми за континуирана професионална едукација
* дава стручно мислење при изготвување на програми и стратегии за развој на социјалната заштита,
* подготвува методолошки упатства за работа на стручните лица во установите за социјална заштита и другите овластени даватели на социјални услуги,
* врши надзор над стручната работа на установите за социјална заштита и другите овластени даватели на социјални услуги,
* спроведува супервизија во стручната работа во јавните установи за социјална заштита,
* остварува стручна соработка со домашни и меѓународни експерти, релевантни институции и организации,
* објавува стручни публикации во дејноста социјална заштита.

*(4) Општината, градот Скопје и општините во градот Скопје:*

* развиваат локални политики за социјална заштита во согласност со овој закон,
* обезбедуваат спроведување на социјалната заштита во согласност со овој закон,
* утврдуваат и други права во областа на социјалната заштита, права во поголем обем од обемот на правата утврдени со овој закон и поповолни услови за нивно остварување, како и други облици на социјална заштита, со посебна одлука, во согласност со материјалните можности,
* основаат јавни установи за социјална заштита, освен центар за социјална работа и воспитна установа за ресоцијализација.
* формираат Совет за социјална заштита на општината, градот Скопје и општините на градот Скопје во кој учествуваат релевантни институции и организации на локално ниво, кој усвојува годишен план за социјална заштита (во понатамошниот текст социјален план) за подрачјето на општината, градот Скопје и општините во градот Скопје,
* формираат Совет за социјална заштита на планскиот регион заради планирање и развој на мрежата на социјални услуги на регионот,
* донесуваат општи акти од областа на социјалната заштита,
* донесуваат годишни програми за потребите на граѓаните од областа на социјалната заштита, активности и средства за реализација на активностите. Програмите се изготвуваат врз основа на социјалниот план на општината, градот Скопје и општините во градот Скопје и во согласнот со Националната програма за развој на социјалната заштита. Програмите се доставуваат до Министерството на мислење,
* усвојуваат Завршен извештај за реализирани активности во социјалната заштита согласно предвидената годишна програма и ги доставуваат до Министерството,
* обезбедуваат финансиски средства за вршење работи од социјална заштита на здруженија, други правни и физички лица и склучуваат управни договори.
* врши други работи поврзани со социјална заштита во согласност со закон.
* Заради остварување на социјалната заштита на локално ниво се формираат:
* *Совет за социјална заштита на општината:* Советот за социјална заштита го основа Советот на општината на предлог од градоначалникот. Бројот на членови на советите за социјална заштита се утврдува со одлуката за основање и е составен од претставници на општинската администрација, центрите за социјална работа, приватни даватели на услуги, здруженија на граѓани, корисници, верски заедници и други правни лица и физички лица кои вршат дејност на социјална заштита, установи од областа на образованието, здравствената заштита, вработувањето. Советот предлага Социјален план за подрачјето на општината кој го усвојува претставничкото тело на општината. Социјалниот план вклучува мапирање на социјалните проблеми и ранливи групи во општината, анализа на капацитетите и расположливите социјални услуги на општината, како и специфичните цели за развој на социјални услуги. Врз основа на Социјалниот план, градоначалникот му предлага на Советот усвојување на Годишна програма за социјална заштита.
* *Совет за социјална заштитата на планскиот регион:* Општините во секој плански регион основаат Совет за социјална заштита на планскиот регион, заради планирање и развој на мрежата на социјални услуги на регионот. Советот за социјална заштита на планскиот регион го сочинуваат градоначалникот на општината и претставник од општинската администрација, како и еден претставник од ЦСР на подрачјето на планскиот регион. Иницијативата за основање на Советот за социјална заштита на планскиот регион ја покренува општината со најголем број жители во регионот. Членовите на Советот бираат претседател на Советот од редот на градоначалниците кој има обврска за свикување на состаноците на Советот врз основа на ротирање за период од една година. Советот дава мислење до Министерството за потребните услуги во планскиот регион врз основа на кое Министерството утврдува социјални услуги за кои обезбедува финансиски средства.

***2.2.******Обезбедување вршење на социјалната заштита***

* Републиката и единиците на локалната самоуправа обезбедуваат вршење на дејноста на социјалната заштита во рамките на правата и должностите утврдени со Уставот и законот преку основање на установи за социјална заштита или пренесување на вршењето на работи од социјалната заштита на здруженија, други правни и физички лица.
* Кога Републиката и единиците на локалната самоуправа го пренесуваат вршењето на работите на други правни и физички лица, нивните меѓусебни права и обврски се уредуваат со управен договор.

***2.3. Планирање на мрежа на социјални услуги***

* + Министерството ја развива мрежата на овластени даватели на социјални услуги по претходно добиено мислење од советите за социјална заштита на осумте плански региони.
	+ Даватели на социјални услуги во мрежата се јавните установите за социјална заштита и другите овластените даватели на социјални услуги со кои Министерството, односно општината склучила управен договор за давање социјални услуги (здруженија, верски заедници, други домашни и странски правни лица) како и физички лица со кои Министерството, односно општината склучила управен договор за давање социјални услуги,
	+ Надвор од мрежата, социјални услуги даваат здруженија, верски заедници, други домашни и странски правни лица, физички лица кои добиле дозвола за вршење на работи од социјална заштита (лиценца).

**3. Корисници на социјална заштита**

* Како корисници на социјална заштита се утврдуваат државјани на Република Македонија кои имаат постојано живеалиште во Република Македонија и странците кои имаат регулиран постојан престој во Република Македонија, согласно со закон. Државјаните на Република Македонија кои немаат постојано живеалиште во Република Македонија и странците кои имаат регулиран привремен престој во Република Македонија, согласно со закон, ги користат правата од социјалната заштита под услови утврдени со овој или друг закон и меѓународни договори и конвенции. Право на социјална заштита има и лице барател на право на азил, лице со статус на признаен бегалец и лице под супсидијарна заштита, под услови и на начин утврдени со закон.
* Заради обезбедување вклученост на корисникот во остварувањето на услугата, установите за социјална заштита, односно другите даватели на социјални услуги формираат Совети на корисници или нивни законски застапници, односно старатели.

**4. Видови, услови и корисници на парична помош од социјална заштита**

Реформата на правата на парична помош од социјална заштита се темели на:

* Воведување гарантиран минимален приход (ГМП) со референтна основица поврзина со минималната плата;
* Интегрирање на категоријалните бенефиции во генерички помошти согласно основот на користење;
* Воведување образовен додаток;
* Комбинирање на правата на парична помош;
* Олеснување на административната постапка за стекнување со правата на парична помош (истиот пристап за процена на приходите на корисниците на гарантиран минимален приход, образовен додаток и детски додаток ќе овозможи со едно поднесено барање да се утврди квалификуваноста за повеќе права на парична помош)
* Интегрираност меѓу правата на парична помош и социјалните услуги и
* Зајакната активација за корисниците на гарантиран минимален приход.

Примарни цели на реформата на правата на парична помош од социјална заштита се:

* Зголемување на ефективноста на паричните помошти од социјална заштита врз намалување на приходната сиромаштија во РМ и
* Намалување на детската сиромаштија
* Дестигматизирање на корисниците на паричните помошти

Една од клучните претпоставки за применливост на новиот Закон за социјална заштита е зајакнување на улогата на Центрите за вработување и нивна поголема координација со Центрите за социјална работа заради подобрување на активацијата на корисниците на гарантиран минимален приход. Зајакнатиот фокус врз обврската за користење на активните услуги и мерки за вработување треба да биде клучен фактор во превенирање на реалниот ризик во делот на реформата на правата од социјална заштита - комбинирање на неформалната економија и користење на зголемените износи на гарантиран минимален приход.

Во новиот Закон за социјална заштита се предлагаат следните права на парична помош од социјална заштита:

* гарантиран минимален приход
* надоместок за попреченост и нега
* додаток за образование
* додаток за домување
* траен надоместок
* еднократна парична помош
* здравствена заштита.

**4.1. *Гарантиран минимален приход (ГМП)***

4.1.1 Право на користење

Право на гарантиран минимален приход има полнолетно лице или домаќинство во кое има полнолетно лице, кое е материјално необезбедено и кое според други прописи неможе да обезбеди средства за егзистенција. За материјално необезбедно се смета лице или домаќинство чија вкупна висина на приходи по сите основи, по член во домаќинството, е пониска од утврдената основица на ГМП и доколку истото не поседува имот и имотни права од кои може да се издржува.

Доколку во домаќинството има лице кое е корисник на додаток за попреченост (или посебен додаток), приходот по основ на попреченост не се смета за приход.

Доколку во домаќинството има лице кое е:

- самохрана жена за време на бременост еден месец пред породувањето и самохран родител согласно со Законот за семејството до три години возраст на детето,

- дете без родители и без родителска грижа кое не се штити врз основа на правото на сместување, кое нема приходи врз основа на имот и имотни права и не остварува средства врз основа на други прописи, но најмногу до 18-годишна возраст и

 - лице постаро од 65 години

правото на користење на гарантиран минимален приход го остваруваат доколку вкупната висина на приходи по сите основи, по член на домаќинство се помали од 5000 денари усогласени со порастот на трошоците на живот за претходната година, објавени од Државниот завод за статистика во јануари за тековната година и не поседува имот и имотни права од кои може да се издржува.

Месечниот приход на лицето или домаќинството се определува според просечниот месечен приход на сите членови, остварен по сите основи во последните три месеца пред поднесување на барањето за остварување на право на гарантиран минимален приход.

Како домаќинство, се подразбира заедница на членови на семејство и други роднини, кои заеднички придонесуваат, стопанисуваат и трошат.

4.1.2 Висина на правото

Висината на гарантираниот минимален приход за носителот на правото изнесува една третина од утврдената минимална плата во тековната година во Р. Македонија (во натамошниот текст: основица).

За секој следен член на домаќинството основицата се зголемува согласно еквивалентна скала која е индиректно процената согласно прашањето за минимални приходи од Анкетата за приходи и услови за живеење[[1]](#footnote-1). Во проценететата еквивалентна скала првиот член се смета како 1, вториот 0.5, третиот и четвртиот 0.4.

Висината на гарантираниот минимален приход, се усогласува со порастот на трошоците на живот за претходната година, објавени од Државниот завод за статистика во јануари за тековната година,

Правото на гарантиран минимален приход се исплатува како разлика меѓу утврдениот износ на ГМП и вкупните приходи по сите основи на сите членови на домаќинството.

Табела 1: Предлог износи на ГМП (основица 1/3 од од минимална плата)

|  |  |  |
| --- | --- | --- |
| **ГМП** | Износ | Коефициент |
| Еден возрасен | 4000(основица) | 1 |
| Два возрасни члена во домаќинството | 6000 | 1.5 |
| Три возрасни члена во домаќинство | 7600 | 1.9 |
| Четири и повеќе возрасни члена во домаќинство | 9200 | 2.3 |

Висината на гарантираниот минимален приход не е условена од должината на користење на правото.

Зависно од буџетските капацитети, воведувањето на реферетната основица на гарантираниот минимален приход може да се направи фазно, со воедување на првичен праг од 25% од минимална плата во првата година, 30% од минималната плата во втората година и во третата година од воведувањето на гарантираниот минимален проход основицата да изнесува 1/3 од минималната плата во Р. Македонија.

4.1.3 Услови за стекнување со правото

Пристапот до правото на гарантиран минимален приход е условен од материјалната и имотната состојба на поединците и домаќинствата. Како вкупни приходи по сите основи на сите членови на домаќинството при остварување и користење на правото на гарантиран минимален приход се сметаат сите приходи кои во моментот се важечки за правото на социјална парична помош. Приходите по основ на попреченост (додаток за попреченост и нега, посебен додаток) не се сметаат како приход. Приходите по основ на активни мерки за вработување на корисник на гарантиран минимален приход не се сметаат како приход во првите три месеци од користење на мерката.

За имот од кој корисник на гарантиран минимален приход може да се издржува не се смета земјиштето распоредено во 6, 7 или 8 катастарска класа.

Проверката на приходите и имотот како критериуми за остварување на правото

на гарантиран минимален приход се спроведува само врз база на проверка на документација. По потреба, а заради проверка на веродостојоноста на документацијата, Центарот за социјална работа може да направи увид во домот на корисникот на гарантиран минимален приход.

4.1.4 Активација на корисниците на ГМП

Носителот на правото на гарантиран минимален приход има задолжителна обврска за учество во активните мерки и услуги за вработување. Носителот на правото на ГМП има обврска за регистрирање како невработено лице во Агенцијата за вработување. Носителот на правото на ГМП е должен да потпише индивидуален оперативен план со Агенцијата завработување, согласно кој се определува видот и динамиката на обврски на невработеното лице. Во првите три години на користење на гарантираниот минимален приход, носителот на правото задолжително користи некоја од услугите за вработување (обука, доквалификација, преквалификација). По истекот на третата година од користење на гарантираниот минимален приход, носителот на правото задолжително користи некоја од мерките за вработување.

Неисполнувањето на условите поврзани со активацијата (посета на обуки, задолжително месечно пријавување во Агенцијата/Центрите за врабиотување) повлекува прекин во користењето на гарантираниот минимален приход во наредните 6 месеци.

Корисници (носители) на гарантиран минимален приход кои не подлежат на обврската за активација се сметаат лица:

- со умерени, тешки и длабоки пречки во менталниот развој и лице со комбинирани и други пречки во развојот, кое заради степенот на попреченоста не може да се стекне со образование, како и лице со телесна попреченост, поради која е неспособно за работа,

- лице душевно заболено и лице со трајни промени во здравствената состојба, поради која е неспособно за работа,

- самохрана жена за време на бременоста еден месец пред породувањето и самохран родител согласно со Законот за семејството до три години возраст на детето, освен доколку самостојно не одлучи за учество во активни мерки и услуги.

 - лице постаро од 65 години.

4.1.5 Комбинирање на други права на парична помош

Носителите на ГМП, зависно од специфичните потреби на членовите во домаќинството, може да користат и други права на парична помош од социјална заптита, како: надоместок за попреченост и нега, додаток за домување, додаток за образование и еднократна парична помош. Носителите на ГМП, зависно од специфичните потреби на членовите во домаќинството, може да користат и парични помошти од Законот за детска заштита.

***4.2. Надоместок за попреченост и нега***

4.2.1 Право на користење

Право на користење на надоместок за попреченост и нега се исплаќа за подршка на лица кои имаат умерени, тешки и длабоки пречки во телесниот или менталниот развој и лице со комбинирани и други пречки во развојот.

Како лице кое има право на надоместок за попреченост се смета лице:

- со умерени, тешки и длабоки пречки во менталниот развој и лице со комбинирани и други пречки во развојот,

- лице душевно заболено и лице со трајни промени во здравствената состојба,

- дете со специфични потреби кое има пречки во телесниот или менталниот развој или комбинирани пречки во развојот до 26 години живот,

- потполно слепо лице со навршени 26 години,

- тотално глуво лице со навршени 26 години коешто има потполно згасната слушна перцепција и истото не може да ги задоволи своите животни потреби без толкувач на знаковен јазик,

- лице со 100% телесен инвалидитет кое самостојно користи инвалидска количка,

- лице со комбинирани пречки во телесниот или менталниот развој,

- лице со квадриплегија или со умерени, тешки и длабоки пречки во менталниот развој кое користи инвалидска количка со придружник.

Дококу лицето користи право на цивилна или воена инвалиднина, согласно со закон, може да оствари право на надоместок за попреченост и нега само по основ на категорија бр. 1 или бр.3.

4.2.2 Висина на правото

Висината на надоместокот за попреченост и нега е поврзана со основот на користење, односно функционалната проценка на попреченоста.

Табела 2: Предлог износи на надоместок за попреченост и нега

|  |  |
| --- | --- |
| Надоместок за попреченост | Износ ден. |
| Категорија 1 (лице со умерени пречки во менталниот развој и лице  кое поради трајни промени во здравствената состојба не може без помош од друго лице во потполност  да ги задоволува основните животни потреби) | 3846 |
| Категорија 2 (тотално глуво лице со навршени 26 години коешто има потполно згасната слушна перцепција и истото не може да ги задоволи своите животни потреби без толкувач на знаковен јазик) | 4000 |
| Категорија 3(лице со тешки и длабоки пречки во менталниот развој, лице со потешка и најтешка телесна попреченост, потполно слепо лице, како и лице со  трајни промени во здравствената состојба, поради што не може само да ги задоволува основните животни потреби, не може ниту со помош на ортопедски помагала самостојно да се движи во станот или надвор од станот, самостојно да се храни, облекува, да ја одржува личната хигиена, ниту да ги обавува основните физиолошки потреби) | 4348 |
| Категорија 4(надоместок на плата за скратено работно време поради нега на дете со телесни или ментални пречки во развојот и со најтешки облици на хронични заболувања, утврдено со Законот за работните односи) | 4800 |
| Категорија 5 (потполно слепо лице односно лице кај кое што постои оштетување на видот од 98% до 100%, со навршени 26 години; лице со 100% телесен инвалидитет кое самостојно користи инвалидска количка со навршени 26 години) | 10.846 |
| Категорија 6 (лице со квадриплегија или со тешки и длабоки пречки во менталниот развој кое користи инвалидска количка со придружник) | 11.348 |

Месечниот износ на надоместокот за попреченост се усогласува со порастот на трошоците на живот за претходната година, објавени од Државниот завод за статистика, во јануари за тековната година и истиот се обезбедува од Буџетот на Република Македонија.

4.2.3 Услови за стекнување со правото

Стекнувањето со право на надоместок за попреченост и нега се остварува со доставување:

- конзилијарно мислење и наод од најмалку тројца лекари специјалисти од соодветните специјалности од терцијарна здравствена установа (Универзитетски клиники во Скопје),

- наодот и мислење за видот и степенот и оцена на попреченоста на детето во телесниот или менталниот развој издаден од соодветниот стручен орган.

На корисисникот кој му се исплаќа надоместок на плата за скратено работно време поради нега на дете со телесни или ментални пречки во развојот и со најтешки облици на хронични заболувања, утврдено со Законот за работните односи придонесите и другите обврски ќе се пресметуваат и наплатуваат согласно со Законот за пензиското и инвалидското осигурување. Социјалните придонеси ќе се пресметуваат и плаќаат согласно со Законот за придонеси од задолжително социјално осигурување.

Правото на надоместок за попреченост и нега не е поврзано со проверка на приходите во домаќинството.

**4.3. *Додаток за образование***

* + 1. Право на користење

Право на користење додаток за образование има родител или старател на дете кое е на редовно школување во основно или средно образование во државните училишта во Р. Македонија, чија вкупна висина на приходи по сите основи, по член во домаќинството, е пониска за половина од утврдената минимална плата во Р. Македонија во тековната година, и доколку истиот не поседува имот и имотни права од кои може да се издржува.

Право на користење додаток за образование има и лице кое до својата 18та година имало статус на дете без родители и родителска грижа, и кое е запишано како студент на некој од државните Универзитети во Р. Македонија. Додатокот за високо образование може да се користи најдоцна до 26 годишна возраст на носителот на правото.

Родител или старател може да оствари право на додаток за образование за најмногу три од своите деца.

* + 1. Висина на правото

Висината на образовниот додаток изнесува 1000 денари месечно за ученик во основно и средно образование.

За лице кое до својата 18 година имало статус на дете без родители и родителска грижа се исплаќа образовен додаток за редовно школување во средно образование во висина од 5600 денари.

За лице кое до својата 18 година имало статус на дете без родители и родителска грижа се исплаќа образовен додаток за високо образование во висина од 12.000 или 24.000 денари месечно (зависно дали користи или не користи социјален стан).

Табела бр.3: Предлог износи за образовен додаток

|  |  |
| --- | --- |
|  | Износ |
| За дете во основно образование  | 1000 денари |
| За дете во средно образование | 1000 денари месечно |
| За лице во средно образование кое до 18 години имало статус на дете без родители и родителска грижа | 5600 месечно |
| За лице кое до 18 години имало статус на дете без родители и родителска грижа во високо образование | 12.000 денари месечно(ако користи социјален стан)24.000 денари(ако не користи социјален стан) |

Зависно од буџетските капацитети, образовниот додаток може да се воведува фазно. Во првата година од донесување на новиот Закон за социјална заштита може да се започне само со образовен додаток за средно образование. По намалување на бројот на корисници на родителски додаток за трето дете (што кореспондира со значително намалување и на буџетските трошоци) може да се воведе и образовниот додаток за основно образование.

* + 1. Услови за стекнување со правото

Условите за стекнување со правото на образовен додаток за основно и средно образование се идентични со важечките услови за стекнување со право на детски додаток (основно образование) и условен паричен надоместок (за средно образование).

Условите за стекнување со правото на образовен додаток за лице кое до 18 години имало статус на дете без родители и родителска грижа се идентични со важечките услови за правото на парична помош на лице кое до 18 години возраст имало статус на дете без родители и родителска грижа. За времето додека лицето кое до 18 години имало статус на дете без родители и родителска грижа користи образовен додаток за високо образование нема право на гарантиран минимален приход.

При утврдувањето на висината на приходите на домаќинството се користи еквивалетна скала која се применува за утврдување на приходите за гарантиран минимален приход.

Доколку домаќинството го сочинува повеќе од едно семејство, процената на приходите се прави за секое семејство поединечно.

* 1. ***Додаток за домување***

4.4.1 Право на користење

Додатокот за домување е право кое може да го оствари корисник на гарантиран минимален приход за потребите на покривање на трошоците за загревање на домот. Доколку корисникот на гарантиран минимален приход користи надоместок за попреченост и нега не му следува додаток за домување.

Додаток за домување може да оставари и лице кое до својата 18та година имало статус на дете без родители и родителска грижа. Додатокот за домување за лице кое до својата 18та година имало статус на дете без родители и родителска грижа може да се користи најдоцна до 26 годишна возраст на носителот на правото.

4.4.2 Висина на правото

Висината на правото е поврзана со основот на користење на правото. Висината на додатокот за домување за лицата кои се корисници на гарантиран минимален приход изнесува 900 денари месечно во периодот од април до септември и 1000 денари месечно во периодот од октомври до март.

Висината на додатокот за домување за лицето кое до својата 18та година имало статус на дете без родители и родителска грижа зависи од бројот на членови во домаќинството.

Табела бр. 4 Предлог износи за додаток за домување

|  |  |
| --- | --- |
| Право | Износ |
| Додаток за домување | 900 (април-септември)1000 (октомври-март) |
| Додаток за домувањеза деца кои до 18 години имале статус на деца без родители и родителска грижа | до 55000 ден. (самец)до 8000 ден. (2-4 чл.)до 10500 ден. 5+ чл. |

4.4.3 Услови за стекнување со правото

Стекнувањео со право на додаток за домување се остварува од првиот ден на остварување на правото на гаранитран минимален приход.

За остварување на додаток за домување за лице кое до својата 18та година имало статус на дете без родители и родителска грижа потребно е лицето:

- претходно да остварило право на домување во установа за социјална заштита или згрижувачко семејство;

- да е станбено необезбеден.

***4.5. Траен надоместок***

* + 1. Право на користење

Право на траен надоместок има згрижувач кој згрижувал лице во своето семејство најмалку петнаесет години, по наполнување на 62 годишна возраст, кој е невработен и не користи право на пензија по која било основа.

Право на траен надоместок има и самохран родител кој се грижел за детето до неговата 26 годишна возраст, во континуитет од наредните 15 години, без истото да биде сместено во установа за социјална заштита, кој е невработен и не користи право на пензија, по наполнување на 62 години на живот за жена, односно 64 години на живот за маж.

* + 1. Висина на правото

Висината на трајниот надоместок изнесува 8000 денари, усогласена со порастот на трошоците на живот за претходната година, објавени од Државниот завод за статистика во јануари за тековната година.

* + 1. Услови за стекнување со правото

Остануваат истите услови од правилникот за начинот на остварување на правото на парична помош на згрижувач (освен должината – минимум пет година се менува со минимум 15 години) и правилникот за начинот на остварување на правото на парична помош на самохран родител кој има дете со пречки во развојот.

***4.6. Еднократна парична помош и помош во натура***

4.6.1 Право на користење

Еднократна парична помош и помош во натура се доделува на лице или семејство кои се соочува со социјален ризик или социјален проблем, како и на лице и семејство заради претрпена природна непогода или епидемија и подолго лекување во здравствена установа.

Се предлага правото на ЕПП за секој центар пооделно да не е поврзан со бројот на жители на подрачјето за кое е надлежен центарот.

4.6.2 Висина на правото

Износот на ЕПП може да изнесува до 30.000 денари и истиот се утврдува поединечно за секој случај, врз основа на потребите на лицето или семејството, од страна на стручните работници во Центарот за социјална работа.

Износот на еднократната парична помош изнесува 180.000 денари за дете или младинец без родители и без родителска грижа, кој по наполнување на 18-годишна возраст ја напушта установата или згрижувачкото семејство, заради негово адаптирање во социјалната средина.

* + 1. Услови за стекнување со правото

Не се предлагаат промени за квалификување за правото на ЕПП.

***4.7. Здравствена заштита***

Право на здравствена заштита имаат корисниците на:

* додаток за попречност и нега

и сите останати категории наброени во член 84, од постоечкиот Закон за социјална заштита.

Не се предлагаат други промени на правото на здравствена заштита.

Правата на парична помош од социјална заштита: постојана парична помош, парична помош на лице кое до 18 години возраст имало статус на дете без родители и родителска грижа, парична помош за социјално домување, додаток за слепило и мобилност, додаток за глувост, паричен надоместок за помош и нега од друго лице, парична помош на самохран родител кој има дете со пречки во развојот, надоместок на плата за скратено работно време поради нега на дете со телесни или ментални пречки во развојот, се трансфомираат во некое од претходно споменатите права и како такви престануваат да важат.

Правото на парична помош на мајка која родила четврто дете се укинува.

**5. Права на парична помош од детска заштита**

Реформата на правата на парична помош за детска заштита е насочена кон зголемување на пристапот до правото на детски додаток, трансформација на родителскиот додаток преку побалансирана распределба на финансиските средства во рамките на еднократната помош за новороденче со прогресивно зголемување на износот на средствата за прво, второ и трето дете, како и на насочување на партиципацијата во трошоците за згрижување и воспитание на деца кон заштита на самохраните родители, корисници на гарантиран минимален приход кои имаат деца згрижени во јавна предучилишна установа - детска градинка.

Поконкретно со реформата се предлагаат следните измени:

*Детски додаток*

* Значајна разлика во однос на користење на правото на детски додаток е елиминирање на постојниот услов еден од родителите да биде вработен или да добива бенефиции за невработеност. Со измената, ова право покрај вработени лица ќе можат да го стваруваат и корисниците на гарантиран минимален приход под услов тие да имаат деца. Детскиот додаток ќе се остварува во зависност од материјалната состојба на семејството.
* Остварување на правото на детскиот додаток ќе се однесува и на деца кои наполниле 18 години ако се на редовно школување во средно училиште, до крајот на школската година.
* Новина во однос на детскиот додаток е и тоа што неговата висина не зависи од возраста на детето. Односно измените не предвидуваат разлика во висината на додатокот во однос на преминување на дете од ученик во основно училиште во дете ученик во средно училиште.
* Висината на детскиот додаток зависи од бројот на децата.
* Детскиот додаток се остварува во зависност од материјалната состојба на домаќинството. Материјалната состојба на домаќинството се утврдува врз основа на вкупните приходи по еквивалентен возрасен во домаќинството.
* Приходите на вкупниот број на членови на домаќинството ќе се пресметуваат со примена на модифицираната еквивалентна скала (MIQ).

*Посебен додаток*

* Не се предвидуваат измени во однос на ова право.

*Еднократна парична помош за новороденче*

* Се предлага промена во однос на опфатот на деца за кои ќе се користи на правото. Имено, досега правото можеше да го користи семејство за прво новородено дете, повеќе деца (близнаци или тројка) или прво посвоено дете. Предложената измена предвидува правото да се користи за прво, второ и трето новородено дете или посвоено дете. Аргумент за воведување на вака предложената измена е предвидената трансформација на правото на родителски додаток согласно измените во Законот за заштита на деца.
* Предложените измени ќе зависат од обезбедување на буџетски средства за реализација на ова право.
* Динамиката на воведување на еднократна помош за второ и трето новородено дете ќе зависи од динамиката на намалување на бројот на корисници на родителскиот додаток.
* Се предлага воведување на улов од минимум 12 месеци непрекинато живеење на територија на Република Македонија до денот на раѓањето на детето.
* Условот од 12 месеци непрекинато живеење на територија на Република Македонија да се однесува и на родителот македонски државјанин кој го поднесува барањето.
* Услов за стекнување на правото е детето да е родено на територијата на Република Македонија.

*Родителски додадок*

* Заради преголемите буџетски оптеретувања кои се резултат на воведувањето на правото на родителски додаток се предлага истото да биде трансформирано преку проширување на опфатот на корисници на правото на еднократна помош за новороденче. Една година по стапување во сила на измените на Законот за заштита на децата ќе престане приемот на нови корисници на правото на родителски додаток. Предвидениот период од една година се остава со цел да не се изневерат очекувањата на потенцијалните родители на трето дете кои во процесот на планирање на семејството ги зеле во предвид средствата за грижа и воспитание за децата, кои можеле да ги остварат преку користење на ова право.
* Се смета дека периодот од една година е доволен потенцијалните родители на трето дете да бидат информирани за новонастанатите промени, а мајката која ќе роди трето живо родено дете во период од една година од стапување на сила на измените на законот да не биде затекната од воведената измена.

*Партиципација*

* Со новите измени на Законот, се предлага правото на користење на партиципацијата во трошоците за згрижување и воспитание на деца да се обезбеди за самохрани родители, корисници на гарантиран минимален приход чии деца се згрижени во јавна предучилишна установа - детска градинка. Проширувањето на правото на партиципација ќе зависи од буџетските капацитети, и истот може да се воведе одкако ќе се создадат буџетски предуслови за истото.

**5.1. Детски додаток**

5.1.1. Право на користење

Детскиот додаток претставува право на детето и се обезбедува како паричен надоместок за покривање на дел од трошоците за подигање и развој на детето. Со право на детски додаток може да се стекне дете државјанин на РМ на возраст до навршени 18 години.

* Право на детски додаток се обезбедува на дете до наполнување на 18 годишната возраст, односно до завршување на училишната година во која наполнило 18 година.
* Правото да може да го оствари и дете кое наполно и трајно или за подолого од едена година ќе остане неспособно за работа пред наполнети 15 години возраст или за време на редовното школување за време на траењето на неспособноста, најдолго од наполнување на 18 години, односно до завршување на училишната година во која наполнило 18 години.
* Како наполно или трајно неспособно за работа се смета и дете на кое му е признато право на работно оспособување се до негово успешно завршување, но најдолго до наполнување на на 18 години, односно до завршување на училишната година во која наполнило 18 години.

5.1.2 Висина на правото

* Висината на правото за едно дете изнесува 1000 денари, додека за две и повеќе деца изнесува 1600 денари.
* Вкупниот месечен износ на детски додаток за децата за кои родителот го остварил правото изнесува 1600 денари.
* Износите на детскиот додаток се усогласуваат со порастот на трошоците на живот за претходната година објавени од Државниот завод за статистика во јануари за тековната година.

5.1.3 Услови за стекнување со правото

* Материјалната состојба на семејството да се утврдува врз основа на приходите по еквивалентен возрасен во домаќинството.
* За приходите на вкупниот број на членови на домаќинството ќе се сметаат приходите кои се утврдуваат и во постојното законско решение.
* Право на детски додаток има дете во семејство чии приходи по сите основи по еквивалентен возрасен изнесуваат до 6000 денари.
* Износот да усогласува со порастот на трошоците на живот за претходната година објавени од Државниот завод за статистика во јануари за тековната година.

**5.2. Посебен додаток**

Не се предвидени никакви измени во постојната законска регулатива. Правото на користење, висината и условите за стекнување остануваат непроменети.

**5.3. Еднократна парична помош за новороденче**

5.3.1 Право на користење

* Еднократна парична помош за новороденче се обезбедува на семејство за прво, второ и трето новородено дете.
* За трето новородено дете ќе се сметаат и децата кога мајката при третото раѓање ќе роди повеќе деца одеднаш (близнаци, тројка или повеќе).
* За прво, второ и трето новородено дете ќе се сметаат и посвоените деца.

5.3.2 Висина на правото

* Висината на еднократната парична помош за прво новороденче изнесува 5000 денари.
* Висината на еднократната парична помош за второ новороденче изнесува 20000 денари.
* Висината на еднократната парична помош за трето новороденче изнесува 60000 денари.
* Износите на еднократната парична помош за новороденче се усогласуваат со порастот на трошоците на живот за претходната година објавени од Државниот завод за статистика во јануари за тековната година.

5.3.3 Услови за стекнување со правото

* Улов за стекнување на правото на еднократна парична помош за новороденче е родителот кој го поднел барањето минимум 12 месеци непрекинато да живее на територија на Република Македонија до денот на раѓањето на детето.
* Услов за стекнување на правото детето да е родено на територијата на Република Македонија.

**5.4. Родителски додадок**

* Правото на родителски додаток да може да оствари секоја мајка која родила трето дете во период до една година од стапување во сила на измените на Законот за заштита на децата согласно кој ќе се укине можноста за остварување на ова право.
* Оствареното право ќе може да се користи до наполнување на 10 години на детето.

**5.5. Партиципација**

5.5.1 Право на користење

* Правото на користење на партиципацијата во трошоците за згрижување и воспитание да се обезбеди за самохрани родители, корисници на гарантиран минимален приход чии деца се згрижени во јавна предучилишна установа, детска градинка.

Воведувањето на ова право може да коинцидира со пообемното намалување на бројот на корисници на родителски додаток за трето дете.

5.5.2 Висина на правото

* Висината е еднаква на цената на услугата во установата што ја плаќа родителот.

5.5.3 Услови за стекнување со правото

* Стекнување на правото на партиципација да се однесува на дете згрижено во јавна предучилишна установа, детска градинка.
* Родителот на детето да е државјанин на Република Македонија со минимум 12 месеци непрекинато живеење на територија на Република Македонија.
* Родителот да има статус на самохран родител и да го остварува правото на користење на гарантиран минимален приход.

**6. Социјални услуги**

* Се врши класификација на социјалните услуги во шест групи:
1. Услуги на информирање и упатување
2. Услуги на стручна помош и поддршка
3. Услуги на социјална превенција и советување
4. Услуги во домот
5. Услуги во заедницата
6. Услуги вон семејството
* Секоја социјална услуга поединечно се дефинира преку утврдување на целта на услугата, корисниците и условите за користење на услугата:

***(1) Услуги на информирање и упатување:*** Информирање на граѓаните за правата од социјална заштита и расположливите социјални услуги, упатување до соодветни служби и институции, како и помош во остварување непречен пристап до правата и услугите (тријажа).

***(2) Услуги на стручна помош и поддршка:*** Стручна помош и поддршка за надминување на индивидуални и семејни проблеми преку проценка, планирање, интервенции за заштита, евалуација, како и следење на состојбата по завршување на интервенциите или грижата, со цел зајакнување на корисниците, промоција на нивниот непречен развој, обезбедување и одржување на добросостојбата и независноста и нивно долгорочно оспособување за само-помош.

***(3) Услуги на социјална превенција и советување:*** Услуги за спречување на појавата на социјални проблеми, советодавна и советувалишно-тераписка работа за ублажување и надминување на последиците од настанатите социјални проблеми.

*(3.1.) Превентивни увиди* кај: стари лица над 70-годишна возраст, лица со попреченост, социјално ранливи бремени жени, заради согледување на социјалната ситуација и превенција на појава на социјални проблеми. Превентивните увиди се вршат најмалку еднаш годишно.

*(3.2.) Задолжителни увиди* кај сите корисници на парична помош од социјална заштита заради согледување на социјалната ситуација и утврдување на потреби од социјални услуги. Задолжителните увиди се вршат најмалку еднаш годишно.

*(3.3.) Интензивни интервенции за зачувување на семејство* во криза од дезинтеграција заради спречување на одвојување на децата од биолошкото семејство.

*(3.4.) Интервенции за реунификација на семејство* по дезинтеграцијазаради создавање услови за враќање на децата во биолошкото семејство.

*(3.5.) Задолжителни посети на локални институции:* училишта, здравствени домови, полициски станици и други релевантни институции, заради унапредување на соработката и идентификација на социјално ранливи ученици, пациенти и други граѓани со социјални потешкотии или проблеми. Задолжителните посети на локални институции се вршат најмалку еднаш месечно.

*(3.6.) Работни средби со локални здруженија* заради развивање соработка за реализација на едукативни настани, дебати, трибини, заеднички кампањи и проекти за превенција на специфични социјални проблеми и други превентивни активности.

*(3.7). Советувалишни и тераписки услуги* во рамки на Советувалиштето:

* примарна превенција: програми за подготовка за брак (предбрачно советување); живот во семејство; родителство; планирање на семејство; кои ќе се реализираат за парови пред стапување во брак, брачни парови, семејства со деца, повеќедетни семејства. Секоја програма преку примена на метода на работа во мали групи, ќе се реализира најмалку еднаш во три месеци.
* секундарна превенција: брачна/партнерска терапија за парови со нарушени односи.
* терцијарна превенција: терапија при развод (со парови во бракоразводна постапка); семејна медијација (за семејства со нарушени семејни односи) и други специјализирани видови терапија.
* групна социјална работа со корисници на социјални услуги кои се соочуваат со сродни социјални проблеми (организирање на средби за групна социјална работа најмалку еднаш месечно за секоја категорија корисници).
* организирање на корисниците на социјални услуги во групи на само-помош (организирање на средби за воспоставување на механизмот на само-помош, најмалку еднаш месечно во првите три месеци по воспоставување на групата, а потоа еднаш во шест месеци).

***(4) Услуги во домот:*** Услуги за обезбедување помош и нега во домот на лице со привремено или трајно намален функционален капацитет, со цел овозможување на лицето да продолжи да живее во сопствениот дом и превенција на потребата од вонсемејна заштита.

*(4.1.) Помош во домот:* услуги за обезбедување помош во вршење основни и инструментални активности од секојдневниот живот за лица со привремено или трајно намален функционален капацитет, со цел да се оспособи корисникот за само-помош, односно да ја врати, стекне или одржи способноста самиот да се грижи за себе, да продолжи да живее во сопствениот дом и да води независен живот во заедницата. Обемот и видот на потребната помош се утврдува преку проценка на функционалните капацитети и потребите на лицето.

Основни активности од секојдневниот живот се: бањање; одржување лична хигиена (дентална хигиена, чешлање); облекување; одржување тоалет хигиена (самостојно користење тоалет); функционална мобилност во домот (самостојно одење, легнување и станување од кревет, седнување и станување од столица); само-хранење (без готвење).

Инструментални активности од секојдневниот живот се: чистење, поправки, перење, готвење, купување намирници (храна и облека), надворешна мобилност, администрирање лекови, користење телефон, менаџирање со пари.

Корисници на услугата се: стари лица; лица со телесна, интелектуална и ментална попреченост; хронично болни лица и други лица со привремено или трајно намален функционален капацитет за вршење на основните и инструменталните активности од секојдневниот живот.

Услугата помош во домот се обезбедува во траење до 5 часа неделно, односно до 20 часа месечно.

*(4.2.) Нега во домот*: здравствено-социјална услуга која се обезбедува во домот на лице со здравствени проблеми кое има потреба од здравствена нега и социјална поддршка поради привремено или трајно намален функционален капацитет, а чија цел е подобрување на квалитетот на животот преку рехабилитација, физикална терапија, говорна терапија, окупациона терапија и други интервенции за оспособување на лицето за само-помош, односно да ја врати, стекне или одржи способноста самиот да се грижи за себе и да продолжи да живее во сопствениот дом. Обемот и видот на потребната помош се утврдува преку проценка на функционалните капацитети и потребите на лицето.

Услугатa може да се реализира како специјализирана палијативна нега или нега во домот за терминално болни лица (хоспис), од страна на мултидисциплинарни тимови кои се составуваат зависно од потребите (лекар, физиотерапевт, логопед, медицинска сестра, социјален работник). Во секој тим, задолжително има социјален работник.

Корисници на услугата се: стари лица; лица со телесна и интелектуална попреченост; хронично болни лица; лица по хоспитализација; и други изнемоштени и болни лица.

Услугата нега во домот се обезбедува во траење до 5 часа неделно, односно до 20 часа месечно.

Услугата нега во домот се реализира во соработка со здравствени установи преку склучен Протокол за соработка меѓу Министерство за труд и социјална политика и Министерство за здравство.

*(4.3.) Лична асистенција и придружба*: рутинска, немедицинска помош за лица со привремено или трајно намален функционален капацитет во остварување на основните и инструменталните активности од секојдневниот живот, со цел да се оспособи лицето за само-помош, односно да ја врати, стекне или одржи способноста самиот да се грижи за себе, да продолжи да живее во сопствениот дом, да се постигне социјална интеграција и партиципација во општествениот живот, како и надминување на бариерите во остварување на пристап до општествените ресурси.

Личната асистенција вклучува: а) помош во обавување основни активности од секојдневниот живот; б) помош во обавување инструментални активности од секојдневниот живот; в) придружба при: користење јавен транспорт; посета на спортски и културни настани; придружба заради остварување права во институции, спорт, рекреација, образование, работа и други активности од интерес на лицето.

Обемот и видот на потребната помош се утврдува преку проценка на функционалните капацитети и потреби на лицето и по избор на корисникот.

Корисникот има право на избор на личниот асистент.

Корисници на услугата се: лица со телесна попреченост, стари лица и други болни и изнемоштени лица.

Корисникот на лична асистенција не може истовремено да ја користи услугата помош во домот.

Личната асистенција се обезбедува во траење до 5 часови неделно, односно до 20 часови месечно (од кои минимум 10 за придружба), со можност за флексибилно користење на часовите во период од 3 месеци.

Бездомници, питачи, зависници од алкохол и дроги, сексуални работници, жртви на насилство, жртви на трговија со луѓе, лица со ментална попреченост и други маргинализирани и социјално исклучени корисници, имаат право на лична асистенција преку *придружба заради остварување права во институции*. Личната асистенција преку придружба заради остварување права во институции се обезбедува во траење до 7 часа месечно.

*(4.4.) Замена за неформалната семејна грижа во домот (домашен респајт):* краткорочна грижа за зависни членови од семејството во нивниот дом, за целите на замена, одмор и задоволување на други лични и професионални потреби на членовите на семејството кои се грижат за нив. Услугата може да биде специјализирана на посебните потреби на зависниот член од семејството.

Услугата се обезбедува во траење до 6 часа неделно, односно до 24 часови месечно, со можност за флексибилно користење на часовите во период од 3 месеци.

Корисник на услугата е член на семејство кој се грижи за: старo лице; лицe со телесна и интелектуална попреченост; хронично болнo лицe; и другo изнемоштенo и болнo лицe.

*(4.5.) Дистрибуција на храна до домот:* услуга која се обезбедува на лица кои од социјални или здравствени причини не се во можност самостојно да готват, привремено или трајно, заради намален функционален капацитет или немање на услови за готвење во домот.

Корисници на услугата се: бездомници; изнемоштени и болни стари лица; хронично болни лица; и други лица со намален функционален капацитет или немање на услови за готвење.

Услугата се обезбедува во вид на еден оброк дневно.

*(4.6.) Адаптација на домот:* услуга за адаптација на домот на лица со трајно намален функционален капацитет, со помагала и уреди кои им ја олеснуваат мобилноста на лицата, ја подобруваат нивната безбедност, им овозможуваат да водат независен живот и да продолжат да живеат во сопствениот дом.

Корисници на услугата се: стари лица; лица со телесна и интелектуална попреченост и други изнемоштени и хронично болни лица.

Услугата се обезбедува еднократно во износ до\_\_\_\_\_\_\_мкд.

*(4.7.) Услуги за мобилност:* услуга која се обезбедува за лица со трајно намален функционален капацитет кои имаат проблеми со мобилноста и на кои самостојното движење им претставува потешкотија, за целите на општествена партиципација и интеграција. Се обезбедуваат преку организиран превоз до: центри во заедницата, културно-уметнички настани, образовни установи, здравствени и други институции и други услуги.

Корисници на услугата се: стари лица; лица со телесна и интелектуална попреченост; и други болни и изнемоштени лица.

Давателот на услуги во домот може да ги обезбедува услугите во домот како интегрирани услуги од различен вид, во зависност од видот на корисниците за кои е специјализиран.

***(5) Услуги во заедницата*:** услуги на дневен и привремен престој во центри за социјални услуги во заедницата заради згрижување, заштита, превенција, ресоцијализација, рехабилитација и реинтеграција на корисници, со цел овозможување на корисникот да продолжи да живее во сопствениот дом, односно заедницата и превенција на потребата од вонсемејна заштита.

*(5.1.) Услуги на дневен престој*

*а) Центри за дневно згрижување:* услуга за обезбедување престој во определен период од денот за лица во потреба од дневно згрижување, а во рамките на која за лицата се организираат: социјални, културни и рекреативни активности, едукација, психо-социјална поддршка на лицата и нивните семејства, работна терапија и други услуги.

Корисници на услугата се: стари лица; лица со телесна и интелектуална попреченост; деца од семејства во акутни кризи; и други лица со специфични социјални проблеми во потреба од дневно згрижување.

Центарот за дневно згрижување може да обезбедува интегрирани услуги, и тоа: домашен респајт, респајт во заедница, лична асистенција, придружба, дистрибуција на храна до домот, услуги за мобилност, адаптација на дом и други социјални услуги, во зависност од видот на корисници за кои е специјализиран.

*б) Центри за рехабилитација:* здравствено-социјална услуга за рехабилитација по хоспитализација на болни лица, како и рехабилитација на лица кои доживеале трауми или се соочуваат со проблеми со општи социјални и здравствени последици, а во кои покрај доминантната здравствена помош, се обезбедува и социјална поддршка на лицата заради враќање на нормалното социјално функционирање и интеграција преку работно-окупациона терапија, поддршка за вработување и обезбедување домување.

Корисници на услугата се: лица жртви на насилство; жртви на трговија со луѓе; сексуални работници; лекувани зависници од алкохол, дроги и коцкање; хронично болни лица; лица болни од ХИВ/СИДА; и други лица со специфични социјални и здравствени проблеми во потреба од рехабилитација.

Услугата се реализира преку склучен Протокол за соработка меѓу Министерство за труд и социјална политика и Министерство за здравство.

Центарот за рехабилитација може да обезбедува интегрирани услуги, и тоа: нега во домот, специјализиран домашен респајт, советувалиште, придружба заради остварување права, други социјални услуги во зависност од видот на корисници за кои е специјализиран.

*в) Центри за ресоцијализација*: услуга за обезбедување престој во определен период од денот за корисници во потреба од ресоцијализација која се остварува преку примена на советодавна работа, индивидуална, семејна и групна терапија, образовна поддршка, придружба, едукации за развој на вештини, спорт, рекреација, творештво, активности за вработување и слично, во зависност од видот на корисниците. Во рамките на центарот се основа советувалиште како посебна организациона единица.

Корисници на услугата се: деца со асоцијално однесување; деца и возрасни престапници; и други лица со специфични социјални проблеми во потреба од ресоцијализација.

*г)* *Центри за социјално-образовна поддршка:* услуга за обезбедување помош во учење, пишување домашни задачи и социјална поддршка на деца од семејства на кои им недостасуваат ресурси и капацитети да им ја пружат потребната образовна и социјална поддршка на децата.

Корисници на услугата се: деца од семејства кои се соочуваат со сиромаштија, бездомништво, питачење, семејна дисфункционалност и други специфични социјални проблеми.

Услугата се реализира преку склучен Протокол за соработка меѓу Министерство за труд и социјална политика и Министерство за образование и наука.

Центарот за социјално-образовна поддршка може да обезбедува интегрирани услуги, и тоа: советувалиште, придружба заради остварување права во институции, и други социјални услуги во зависност од видот на корисници за кои е специјализиран.

*д) Превентивни центри:* услуги за примарна, секундарна и терцијарна превенција на малолетничко престапништво, болести на зависност, ХИВ/СИДА, сексуално преносливи болести, хепатит, намалување на штети кај болести на зависност и други социјални и здравствени проблеми. Услугата се реализира преку теренски активности, услуги на придружба, организација на превентивни едукации, трибини, кампањи, советувалишни и други услуги.

Корисници на услугата се: сексуални работници; зависници од дроги, алкохол и коцкање; деца, млади, возрасни и стари лица.

Услугата се реализира преку склучен Протокол за соработка меѓу Министерство за труд и социјална политика и Министерство за образование и наука.

*ѓ) Клубови:* услуга на краткорочен престој, во дел од денот и во времетраење по сопствен избор на лицето, во средина во која активностите се претежно ориентирани кон социјализација, дружење, забава, рекреација и продуктивно минување на слободното време.

Клубот може да се организира како:

* *Социјален клуб*: за стари лица и лица со телесна, интелектуална и ментална попреченост кои не се опасни за себе и околината, за целите на дружење, взаемна помош и социјализација. Клубот може да дава и услуги за мобилност.
* *Младински клуб*: за деца и млади со цел социјална превенција и продуктивно минување на слободното време преку слободни и организирани активности – културни, спортски, уметнички активности, користење информатичка технологија, забавни игри и друго.
* *Тераписки клуб*: за лекувани зависници од алкохол, дроги и коцкање во кои се применува и групна терапија. Корисници на оваа услуга се лекувани зависници од алкохол, дроги и коцкање.

*(5.2.) Услуги на привремен престој*

*а) Засолништа:* услуга за обезбедување привремено згрижување и заштита на лица на кои им е загрозен животот и безбедноста и не можат ги задоволат основните егзистенцијални потреби во сопствениот дом или пак немаат сопствен дом. Услугата опфаќа обезбедување на основните егзистенцијални потреби и потребата од засолниште. Услугата опфаќа и обезбедување пристап до стручна помош за изнаоѓање трајни решенија за состојбата во која се наоѓаат лицата и нивна социјална интеграција.

Корисници на услугата се: бездомници; питачи; жртви на насилство; жртви на трговија со луѓе, баратели на азил; и други лица во потреба од привремено згрижување и засолниште.

Услугата се обезбедува во времетраење до 3 месеци, со можност за продолжување до 6 месеци.

Засолништето може да обезбедува интегрирани услуги, и тоа: советувалиште, придружба заради остварување права во институции, дистрибуција на храна во засолништето во вид на топол оброк или пакет оброк, облека, обувки и други социјални услуги во зависност од видот на корисници за кои е специјализирано.

*б) Центри за замена на неформалната семејна грижа во заедницата (респајт во заедница)*: краткорочна грижа за зависни членови од семејството во центри во заедницата кои обезбедуват 24 часовен престој, за целите на замена, одмор и задоволување на други лични и професионални потреби на членови на семејството кои се грижат за нив. Услугата може да биде специјализирана на посебните потреби на зависниот член од семејството.

Услугата се обезбедува во траење до 3 дена месечно, со можност за флексибилно користење на деновите во период од 3 месеци.

Корисник на услугата е член на семејството кој се грижи за: старo лице; лицe со телесна и интелектуална попреченост; хронично болнo лицe; и другo изнемоштенo и болнo лицe.

 Центарот за замена на неформалната семејна грижа во заедницата може да обезбедува интегрирани услуги, и тоа: домашен респајт, помош во домот, нега во домот, лична асистенција, придружба, услуги за мобилност, адаптација на домот и други социјални услуги во зависност од видот на корисници за кои е специјализиран.

*в) Кризни куќи:* здравствено-социјална услуга за обезбедување привремен престој, советување и придружба за остварување на права на корисници со психички проблеми, за целите на интервенција во криза, стабилизирање на психичката состојба, психо-социјална поддршка на корисникот и семејството и интеграција во средината.

Корисници на услугата се: лица со ментална попреченост; лица со психички проблеми поврзани со депресии и автоагресии; и други лица со психички проблеми.

Услугата се обезбедува во траење до 1 месец.

Услугата се реализира преку склучен Протокол за соработка меѓу Министерство за труд и социјална политика и Министерство за здравство.

*г) Куќи на пола пат:* услуги за обезбедување организирана помош и поддршка за припрема за самостојно живеење на лица кои претходно биле под вонсемејна заштита или третман и немаат свој дом или услови за живот во својот дом, со цел нивна подготовка за реинтеграција во општеството. На лицата им се дава помош во создавање или обновување на социјалната мрежа на поддршка, советување, придружба, вработување, интегрирање во процесот на образование, решавање на проблем на домување и други услуги.

Корисници на услугата се: деца без родители и родителска грижа; возрасни престапници по отслужување казна затвор; малолетни престапници по напуштање на воспитна установа за ресоцијализација; лица со ментална попреченост кои не се опасни за себе и околината; и други лица со специфични социјални проблеми кои налагаат потреба подготовка за самостоен живот.

Услугата се обезбедува во траење од 1–6 месеци.

Услугата куќа на пола пат може да се воспостави како специјализирана *куќа за опоравување од болести на зависност*: услуга за обезбедување организирано советување, придружба заради остварување права во институции, помош и поддршка за припрема за самостојно живеење на лица кои претходно биле под вонсемејна заштита и третман од болести на зависност, а чија цел е да се спречи рецидивизмот, да им се пружи помош на корисниците за процесот на реинтеграција во општеството, преку поддршка и мониторинг. Се работи врз основа на програми за рехабилитација кои се реализираат во текот на денот, базирани на интензивна индивидуална и групна работа и советување. На располагање е и медицински персонал за третман во случај на рецидив. Во исто време се работи на воспоставување на неформална социјална мрежа на поддршка, вработување, решавање на проблем на домување.

Корисници на услугата се: лекувани зависници од алкохол, дроги и коцкање.

Услугата се обезбедува во траење од 1-6 месеци.

*д) Хостели:* услуга за обезбедување краткорочно сместување и помош во задоволување на основните егзистенцијални потреби на ранливи и маргинализирани лица кои се соочиле со проблем во домувањето, со цел интензивно стекнување основни вештини за самостоен живот и интеграција во средината. Услугата вклучува и советувалишни услуги и придружба заради остварување права во институции.

Корисници на услугата се: бездомници; зависници од алкохол, дроги и коцкање; сексуални работници.

Услугата се обезбедува во траење до 3 месеци.

***(6) Услуги вон семејство:*** услуги на 24-часовен престој и надзор во установа за вонсемејна социјална заштита заради згрижување, заштита, работно оспособување, ресоцијализација, третман, рехабилитација и реинтеграција на лица за кои е потребна континуирана 24-часовна грижа и нега, со цел надминување на социјалните проблеми, санирање на последиците од настанатите социјални проблеми и спречување на нивното продлабочување.

*(6.1.) Резиденцијален дом:* услуга за долгорочно згрижување лица кои немаат сопствен дом или им недостасуваат услови за живот во сопствениот дом. Се обезбедува основна заштита: сместување, исхрана, облека, пристап до образование, социјални активности, работно оспособување, здравствена заштита.

Корисници на услугата се: стари лица; лица со телесна, интелектуална и ментална попреченост.

Резиденцијалниот дом може да обезбедува интегрирани услуги, и тоа: помош во домот, нега во домот, лична асистенција, придружба, центри за дневно згрижување, социјален клуб, услуги за мобилност, адаптација на домот, домашен респајт, респајт во заедница и други социјални услуги во зависност од видот на корисници за кои е специјализиран.

*(6.2.) Воспитна установа за ресоцијализација:* услуга за згрижување, советување, ревоспитание, ресоцијализација и подготовка за реинтеграција на малолетни престапници преку засилен надзор, контрола и третман. Освен основна социјална и здравствена грижа, се обезбедува образование и образовна поддршка, продуктивно минување на слободното време, бавење со креативни активности, индивидуална, групна и семејна терапија.

Корисници на услугата се: малолетни престапници на возраст од 14-18 години со изречена мерка упатување во воспитна установа, во согласност со прописите за извршување на санкциите и упатување во соодветна установа, согласно со закон.

Услугата се реализира преку склучен Протокол за соработка меѓу Министерство за труд и социјална политика и Министерство за образование и наука.

(6.3.) *Дом за нега:* здравствено-социјална услуга за згрижување, медицинска нега и социјална поддршка на корисници со позначителни здравствени проблеми кои бараат континуирана нега и социјална поддршка на нивните семејства за одржување и подобрување на квалитетот на животот. Домот за нега може да се воспостави како: а) општ; б) специјализиран (за болни од алцхајмерова, паркинсонова болест и други болести); в) дом за терминална нега (хоспис): на терминално болни корисници. Во рамките на домот покрај здравствената и терминална нега се пружа психо-социјална поддршка на корисникот и семејството за подобра подготвеност и полесно справување со болеста или загубата. Во домот за нега се воспоставува советувалиште како посебна организациона единица.

Корисници на услугата се: изнемоштени стари лица; хронично болни лица; терминално болни и други лица чија здравствена состојба налага континуирана нега.

Услугата се реализира преку склучен Протокол за соработка меѓу Министерство за труд и социјална политика и Министерство за здравство.

Домот за нега може да обезбедува интегрирани услуги, и тоа: нега во домот, домашен респајт, респајт во заедница, центар за рехабилитација, адаптација на дом, услуги за мобилност и други социјални услуги во зависност од видот на корисници за кои е специјализиран.

*(6.4.) Установи за третман и рехабилитација:* здравствено-социјална услуга за третман и рехабилитација преку примена на советодавна работа, медикаментозна, индивидуална, групна и семејна терапија и работно-окупациона терапија. Во установата се воспоставува советувалиште како посебна организациона единица.

Установата за третман и рехабилитација може да се организира како терапевтска заедница во која услугата се базира на заеднички живот и меѓусебна поддршка на корисниците за надминување на ситуацијата. Најголем дел од активностите се реализираат во група и се базираат на принципот на взаемна помош.

Корисници на услугата се: зависници од дроги, алкохол и коцкање; сексуални работници; жртви на насилство; жртви на трговија со луѓе; лица со ментална попреченост и други лица со специфични здравствени и социјални проблеми кои налагаат третман и рехабилитација.

Установата за третман и рехабилитација може да обезбедува интегрирани услуги, и тоа: дневен центар за рехабилитација, придружба заради остварување права во институции, кризна куќа, куќа за опоравување од болести на зависност, терапевтски клуб и други социјални услуги во зависност од видот на корисници за кои е специјализирана.

*(6.5.) Станбени единици за живеење со поддршка*

*а) Заштитено домување:* услуга за обезбедување домување за лица со сочуван функционален капацитет кои можат да живеат самостојно во сопствена станбена единица сместена во објект со заеднички простории (перална, лоби, гостинска соба). Услугата вклучува мала помош и поддршка, а нејзина цел е одржување и зајакнување на функционалниот капацитет за самостојно живеење и вршење на основните и инструменталните активности од секојдневниот живот на станарите. Вработено лице – надзорник кое живее во установата или во непосредна близина, им помага на станарите, го одржува квалитетот на животот во установата, се грижи за одржување на имотот, им дава совети и информации на станарите, обезбедува помош во итни ситуации, ја поттикнува взаемната помош преку организирање групни искуства и други услуги.

Корисници на услугата се: стари лица; лица со лесна телесна и интелектуална попреченост.

Станбената единица за заштитено домување може да обезбедува интегрирани услуги, и тоа: помош во домот, домашен респајт, социјален клуб, адаптација на дом и други социјални услуги во зависност од видот на корисници за кои е специјализирана.

*б) Асистирано живеење:* услуга за обезбедување домување за лица со намален функционален капацитет кои се само делумно независни во грижата за себе, со цел помош, развој, зајакнување и одржување на капацитетите за вршење на основните и инструменталните активности од секојдневното живеење на лицата. Услугата се обезбедува во станбени објекти со мал број станари во кои станарите живеат делумно независно, во мали станбени единици (сопствена соба со мала кујна и бања, по исклучок заедничка соба и бања за 2-3 корисника), со заедничка просторија за готвење и трпезарија. Услугата подразбира организирано перење, чистење, готвење, како и 24-часовна социјална и здравствена помош, поддршка и надзор.

Во станбените единици за асистирано живеење можат да се воспостават и посебни заштитени одделенија (обезбедени со аларми, шифри за влез и излез) специјализирани за корисници болни од деменција, алцхајмер или ментални болести кои не се опасни за себе и околината, а во кои фокусот е на когнитивна и ментална терапија и вежби за пролонгирање на болеста.

Корисници на услугата се: изнемоштени и болни стари лица; лица со телесна, интелектуална и ментална попреченост и други лица на кои им е потребна помош во вршењето на основните активности од секојдневниот живот.

Станбената единица за асистирано живеење може да обезбедува интегрирани услуги, и тоа: помош во домот, нега во домот, домашен респајт, респајт во заедница, дистрибуција на храна до домот, адаптација на дом, услуги за мобилност, центар за дневно згрижување, советувалиште и други социјални услуги во зависност од видот на корисници за кои е специјализирана.

*(6.7.) Групни домови*

*а) Општи групни домови:* услуга за обезбедување згрижување и заштита на лица кои немаат сопствен дом или немаат услови за живот во сопствениот дом. Услугата се базира на домување на 5-7 лица во иста станбена единица со заеднички простории (кујна, трпезарија, дневен престој), во која животот е организиран слично на семејниот, и во која корисниците се под 24-часовна заштита и поддршка од стручни лица и лице – надзорник кое живее во објектот и се грижи за набавки, подготовка на оброци, обезбедување достава на услуги од типот на домашна нега или помош во домот, доколку е тоа потребно зависно од категоријата корисници.

Корисниците учествуваат во одржување на домаќинството, во согласност со нивните можности. Кога корисниците на услугата згрижување во групен дом се деца, животот е организиран како живот во семејство во кое стручно лице живее со децата.

Корисници на услугата се: деца без родители и родителска грижа; малолетни родители; стари лица; лица со телесна и интелектуална попреченост и други лица кои немаат сопствен дом или немаат услови да живеат во сопствениот дом.

*б) Терапевтски групни домови:*услуга за обезбедување згрижување, заштита и терапија која се базира на домување на 5-7 лица во иста станбена единица со заеднички простории (кујна, трпезарија, дневен престој), во која животот е организиран слично на семејниот, и во која корисниците се под 24-часовна заштита, третман и надзор од стручни лица и лице – надзорник кое живее во објектот и е задолжено да го обезбеди секојдневното нормално функционирање во домот. Во текот на 24 часа на располагање е стручна помош и надзор, како и индивидуална, групна и семејна терапија од страна на стручни лица (социјални работници, психолози, психијатри).

Корисниците учествуваат во одржување на домаќинството, во согласност со нивните можности. Кога корисниците на услугата згрижување во групен дом се деца, животот е организиран како живот во семејство во кое стручно лице живее со децата.

Корисници на услугата се: лица со емоционални и бихејвиорални проблеми; деца со асоцијално однесување; малолетни престапници кои не се опасни за себе и околината; лица жртви на насилство, злоупотреба и трауми; деца пробатори на алкохол или дроги, и други лица со социјални проблеми кои налагаат 24-часовна заштита, третман и надзор.

*в) Заштитни групни домови:*услуга за обезбедување привремена заштита, интервенција во криза и третман на деца и млади лица кои се нашле вон семејството поради криза, загрозеност на нивната безбедност или сигурност. Услугата се базира на домување на 5-7 лица во иста станбена единица со заеднички простории (кујна, трпезарија, дневен престој). Во овие домови има програмски директор одговорен за водење и поддршка на работата на персоналот, следење на реализацијата на плановите за услуги за секој корисник и обезбедување супервизија. Едно лице - надзорник е задолжено да го обезбеди секојдневното нормално функционирање во домот и средина блиска до семејната. Во текот на 24 часа на располагање е стручна помош и поддршка, како и индивидуална, групна и семејна терапија од страна на стручни лица (психолог, социјален работник).

Корисниците учествуваат во одржување на домаќинството, во согласност со нивните можности. Животот е организиран како живот во семејство во кое стручно лице живее со децата.

Корисници на услугата се: деца и млади лица кои не можат да се вратат дома поради емоционална криза, семеен конфликт, недостаток на надзор, злоупотреба и занемареност, асоцијално однесување, и други деца и млади во ризик да останат на улица.

*(6.8.) Згрижување во семејство*

*а) Општо згрижување:* услуга на долгорочно згрижување во семејство заради заштита, воспитување, развој и обезбедување на основните егзистенцијални потреби на лица кои немаат свое семејство или немаат услови за живот во сопственото семејство.

Корисници на услугата се: стари лица; деца без родители и родителска грижа; лица со телесна и интелектуална попреченост.

*б) Специјализирано згрижување:* услуга на среднорочно згрижување во семејство заради заштита и третман на лица до надминување на социјалните проблеми со кои се соочуваат, а која се обезбедува од страна на згрижувачи - професионалци од редот на помагателните професии: социјални работници, педагози, психолози, дефектолози и други.

Корисници на услугата се: жртви на насилство; жртви на трговија со луѓе; деца со асоцијално однесување и други лица чиј социјален проблем налага специјализиран третман.

*в) Интервентно згрижување:* услуга на краткорочно згрижување во семејство на лица за кои е неопходна итна заштита, до изнаоѓање на соодветни облици на заштита.

Корисници на услугата се: деца без родители и родителска грижа; деца од конфликтни семејства; жртви на насилство; жртви на трговија со луѓе; бездомници и други лица чиј социјален проблем налага итно згрижување и заштита.

*г) Роднинско згрижување:*згрижување во семејство на негови сродници на лице кое го изгубило или нема услови за живот во биолошкото семејство, заради задржување на блискоста со проширеното семејство и живот во позната средина.

Корисници на услугата се: деца без родители и родителска грижа; лица со телесна и интелектуална попреченост; стари лица; деца од конфликтни семејства; деца жртви на насилство и други лица кои немаат услови за живот во биолошкото семејство.

**(7) Други мерки за социјална заштита**

Другите мерки за социјална заштита се уредуваат со програми кои ги носи Министерството.

* Мерките за субвенционирање на потрошувачката на енергија и други комунални услуги и условени парични давања се утврдуваат како права на парична помош од социјална заштита
* Се воведуваат две нови мерки:

*(7.1) Поделба на живеалиште:* изнемоштено старо лице и лице со телесна и лесна интелектуална попреченост кое живее во сопствениот дом му обезбедува сместување на друго лице – потстанар, во замена за помош и поддршка. Овој вид програми се базираат на реципроцитет и размена, а се реализираат со посредство на Центарот за социјална работа. Лицето во чија сопственост е станот учествува во изборот на потстанарот. Меѓусебните права и обврски се регулираат со договор.

*(7.2) Заедничко домување:* облик на домување во кој 3-4 стари лица или лица со телесна и лесна интелектуална попреченост заедно изнајмуваат стан. Се обезбедува мала повремена поддршка и помош од социјални услуги, а само во некои случаи има обезбедено здравствена нега, бидејќи е облик на домување за лица кои сеуште можат задоволително независно да функционираат. Во објектот може да се врши и организирана достава на храна (1 оброк дневно).

**7. Надлежност и постапка за остварување на правата од социјална заштита**

* Надлежноста и постапката за остварување права од социјална заштита во најголем дел останува непроменета. Се утврдува примена на Законот за општа управна постапка, освен ако со Законот за социјална заштита не е поинаку уредено.
* Се предлага покрај општите одредби кои се однесуваат на сите постапки кои што се водат во ЦСР, да се предвидат посебни одредби за остварување на правата на парична помош, користење на услуги и постапки што се водат во ЦСР согласно други прописи.

 ***7.1. Постапка за остварување права на парична помош од социјална заштита***

* Член 197 се менува, со набројување на новите права на парична помош од социјална заштита.
* Член 198д, став 1 и став 3 се менуваат, и гласат: “Наодот, оцената и мислењето за потребата од надоместок за попреченост и нега по случаен избор подлежат на ревизија”. “Доколку по извршената ревизија се донесе мислење кое што е спротивно на наодот, оцената и мислењето за потребата од надоместок за попреченост и нега, центарот е должен да постапи по мислењето и да донесе решение за престанок на правото”.
* Центарот за социјална работа по службена должност ќе покрене постапка за признавање на правото на гарантиран минимален приход за затекнатите корисници на социјална парична помош, постојана парична помош и корисниците на паричен надоместок за лице кое до 18 години имало статус на дете без родители и родителска грижа (за последната категорија само за оние лица кои паричниот надоместок го користат во износ од 4000 денари).
* Центарот за социјална работа по службена должност ќе покрене постапка за признавање на правото на надоместок за попреченост и нега за затекнатите корисници на: додаток за слепило и мобилност, додаток за глувост, паричен надоместок за помош и нега од друго лице, и надоместок на плата за скратено работно време поради нега на дете со телесни или ментални пречки во развојот.
* Центарот за социјална работа по службена должност ќе покрене постапка за признавање на правото на додаток за образование за затекнатите корисници на паричен надоместок за лице кое до 18 години имало статус на дете без родители и родителска грижа, кој овој надоместок го користат во износ од 5600, 12.000 и 24.000 денари.
* Центарот за социјална работа по службена должност ќе покрене постапка за признавање на правото на додаток за домување за затекнатите корисници на постојана парична помош кои не се корисници на додаток за слепило и мобилност, додаток за глувост, паричен надоместок за помош и нега од друго лице, и надоместок на плата за скратено работно време поради нега на дете со телесни или ментални пречки во развојот.
* Центарот за социјална работа по службена должност ќе покрене постапка за признавање на правото на додаток за домување за затекнатите корисници на паричен надоместок за лице кое до 18 години имало статус на дете без родители и родителска грижа, кои ова право го користат во износ од: до 55000 ден. (самец), до 8000 ден. (2-4 члена) и до 10500 ден. 5 и повеќе члена.
* Центарот за социјална работа по службена должност ќе покрене постапка за признавање на правото на траен надоместок за затекнатите корисници на парична помош за згрижувач и парична помош на самохран родител кој има дете со пречки во развојот.

***7.2. Постапка за користење социјални услуги***

* Центарот за социјална работа одлучува за користење на социјални услуги со решение. Против решението на Центарот за социјална работа може да се изјави жалба. Министерството решава по жалбите против решението на Центарот.
* За секој корисник на права на парична помош од социјална заштита се утврдува потреба од користење на социјални услуги врз основа на извршен непосреден увид во домаќинството на корисникот во рок од 30 дена од денот на конечноста на решението.
* Корисникот на услугата, односно неговиот законски застапник може непосредно да избере социјална услуга која ја дава установа за социјална заштита, односно лиценциран давател на социјална услуга со кој ќе склучи договор за користење на услуги и без решение на Центарот за социјална работа. Во таков случај, корисникот на услугата целосно ги сноси трошоците за користење на социјалната услуга.
* Јавната установа за социјална заштита може непосредно да договара давање услуги, освен за капацитетите со кои установата не може слободно да располага, утврдени со решение на министерот надлежен за социјална заштита.
* Приватната установа за социјална заштита, односно овластениот давател на социјални услуги може непосредно да договара давање услуги, освен за капацитетите со кои установата, односно давателот на услугата не може слободно да располага, утврдени со управниот договор.
* Установата и овластениот давател на социјални услуги се должни на министерството да му доставуваат податоци за договорените услуги на начин и во рок утврден со подзаконски акт.
* Родителот на детето, односно неговиот старател или законски застапник не може директно да избере, ниту да се согласи детето да користи услуга која вклучува привремен престој и вонсемејно згрижување кај одреден давател на социјални услуги. Детето може да ја користи услугата за привремено и вонсемејно згрижување само врз основа на решение на центарот за социјална работа.
* Корисникот со одземена деловна способност, односно неговиот законски застапник не може непосредно да избира услуга на вонсемејна заштита.
* Корисникот на услуга во дом или услуга во заедница врз основа на решение на ЦСР, може да избира овластен давател на услугата со кој МТСП или општината, градот Скопје или општините во градот Скопје имаат склучен договор, во согласност со расположливите капацитети.
* Стручните работници во работата со корисниците на социјални услуги го применуваат пристапот на водење на случај.
* Водителот на случај се избира од редот на стручните работници во Центарот за секој корисник поединечно, во зависност од видот на социјалниот проблем со кој соочува поединецот или семејството.
* Водителот на случајот е должен да изработи план за услуги врз основа на претходна стручна проценка, во соработка со поединецот или семејството, како и други стручни лица од социјални, здравствени, образовни установи и други државни тела и органи, здруженија и други правни и физички лица.
* Планот за услуги се реализира од страна на водителот на случајот, другите стручни лица, како и поединецот или семејството.
* Водителот на случајот е одговорен за спроведувањето на планот на услуги и организација на тимски средби со стручните лица вклучени во реализација на планот.

**8.** **Вршење дејност од социјална заштита**

***8.1. Даватели на социјални услуги***

* Даватели на социјални услуги се установи за социјална заштита кои се основаат како јавни и приватни установи за социјална заштита.
* Даватели на социјални услуги се и здруженија, верски заедници, домашни и странски правни лица и физички лица под услови утврдени со закон.
* Физичко лице може самостојно да врши работи од социјална заштита како професионална дејност, кои се однесуваат на помош во домот, нега во домот, лична асистенција, домашен респајт, згрижување во семејство. Врз основа на решение за вршење на дејност донесено од министерот, месно надлежниот центар склучува договор со физичкото лице кое самостојно врши работи од социјална заштита како професионална дејност, со кој поблиску се уредуваат начинот, видот и обемот на услугите кои им се обезбедуваат на корисниците на социјална заштита, упатени преку центарот. Со договорот се уредува начинот и висината на средствата за дадените услуги на корисниците, упатени со решение на центарот.

***8.2. Организациони облици за давање на социјални услуги***

* Заради вршење рaботи од социјална заштита, може да се основаат:

**(1) Центар за социјална работа:** се основа како јавна установа со јавни овластувања. ЦСР има статус на правно лице кое се основа за подрачјето на една или повеќе општини кои припаѓаат на ист плански регион. Статусот, надлежностите, управувањето и раководењето на ЦСР, статусот, правата и должностите на вработените лица во ЦСР, процесот на лиценцирање и професионален развој, надзорот и финансирањето, како и други работи од значење за функционирањето на ЦСР се регулираат со овој закон. Надлежностите од делокругот на јавните овластувања остануваат непроменети. Измени се предлагаат во однос на останатите надлежности на ЦСР:

* врши информирање и упатување на граѓани во однос на остварување пристап до права од социјална заштита,
* спроведува стручна помош и поддршка на поединец и семејство за надминување на социјални проблеми,
* реализира мерки и активности на социјална превенција и советување на поединец и семејство заради спречување и ублажување на последици од социјални проблеми,
* врши непосреден увид заради утврдување на фактичката состојба во домаќинството и потребите на членовите на домаќинството од социјални услуги,
* обезбедува пристап до услуги во домот, заедницата и вон семејството,
* развива и спроведува услуги во домот и заедницата,
* изготвува планови и програми за социјална заштита,
* поднесува извештај до Министерството за работите утврдени со закон,
* применува и спроведува програми и други општи акти од областа на социјалната заштита, донесени и финансирани од општината, градот Скопје и општините во градот Скопје,
* учествува во работата на Советите за социјална заштита на општините, градот Скопје и општините во градот Скопје и подготовката на Социјалниот план на општината, градот Скопје и општината во градот Скопје,
* поттикнува, организира и координира волонтерски активности на граѓани, нивни здруженија, хуманитарни организации во спроведување на програми за социјална заштита на подрачјето на општината, градот Скопје и општините во градот Скопје,
* и врши и други работи утврдени со закон.

**(2) Установа за вонсемејна социјална заштита:** се основа како јавна или приватна установа за вонсемејна социјална заштита. Видовите на установи за вонсемејна социјална заштита се определуваат во согласност со класификацијата на социјалните услуги вон семејство, и тоа: резиденцијален дом, дом за нега, воспитна установа за ресоцијализација, установа за третман и рехабилитација, стамбени единици за живеење со поддршка, групен дом.

**(3) Центар за социјални услуги:** Центрите за социјални услуги се основаат како јавни и приватни установи за социјална заштита. Центрите за социјални услуги може да се основаат и како организациони единици на Центрите за социјална работа и јавните и приватните установи за вонсемејна социјална заштита. Здруженијата може да даваат социјални услуги преку основање Центар за социјални услуги во домот и заедницата кој нема статус на установа за социјална заштита под услови утврдени со закон. Видовите на центри за социјални услуги се определуваат во согласност со класификацијата на социјалните услуги во домот и заедницата, и тоа:

(а) Центар за социјални услуги во домот: нуди услуги на помош во домот, нега во домот, лична асистенција и придружба, домашен респајт.

(б) Центар за социјални услуги во заедницата:

* дневен престој: превентивен центар, центар за дневно згрижување, центар за рехабилитација, центар за ресоцијализација, центар за социјално-образовна поддршка, клуб.
* привремен престој: засолниште, центар за респајт во заедница, кризна куќа, куќа на пола пат, хостел.

Центарот за социјални услуги може да нуди комбинација на услуги од домот и заедницата во зависност од категоријата на корисници кои ги опслужува во согласност со стандардите за секој вид на услуги.

**9.** **Дозвола за работа (лиценца)**

***9.1. Дозвола за вршење работи во социјална заштита (лиценца)***

* Установата за социјална заштита, односно друг давател на социјални услуги може да започне со работа кога Министерството надлежно за вршење на работите од областа на социјалната заштита утврди дека се исполнети минималните услови за почеток со работа и издаде дозвола за работа (лиценца).
* Со воведување на лиценцирање, државата, преку процес на проверка им дава дозвола за работа (лиценца) на давателите на услуги да вршат работи во социјалната заштита.
* Давателот на социјални услуги го докажува својот функционален, организациски и административен капацитет за давање социјални услуги преку исполнување на стандардите за квалитет.
* Општите и посебните стандарди за квалитет ги утврдува Министерството со подзаконски акти.

***9.2. Издавање, обновување и одземање на лиценца***

* Сертификатот за лиценца за давање социјална услуга се обновува секои 3 години. Ако должината на времето за давање на услугата е помало од 3 години, тогаш сертификатот се доделува за тој период.
* Сертификат претставува основа за јавниот или приватниот давател на социјални услуги да дава социјални услуги и да склучува управни договори.
* Доколку се одбие барањето за лиценца, треба се утврди во форма на решение. Против решението може да се изјави жалба до Државната комисија за одлучување во управна постапка и постапка од работен однос во втор степен.
* Лиценцата може да биде суспендирана или полето на активност на давателот на услуги може да биде ограничено ако не е во согласност со законските услови.

***9.3. Услови за лиценцирање***

* За добивање дозвола за вршење работа во социјална заштита (лиценца), давателот на социјални услуги треба да исполни одредени услови: правно основана организација, соодветен квалификуван кадар, финансиски и материјални ресурси, капацитет за привлекување на надворешно финансирање, исполнетост на општите и посебните стандарди за квалитет, недискриминаторска средина, внатрешни процедури за евалуација на дадените услуги и за проценка на задоволството на корисниците.
* Исполнетоста на условите се докажува по пат на административни документи, образец со опис на социјалната услуга и проценка на исполнетоста на стандардите за давање на социјалната услуга, како и непосреден увид кај давателот на услугите.
* Поблиските услови и критериуми за добивање дозвола за работа (лиценца) се утврдуваат со подзаконски акти кои ги носи Министерството надлежно за работите во областа на социјалната заштита.

***9.4. Надлежност за лиценцирање***

* Во рамките на Министерството за труд и социјална политика се формира Комисија за лиценцирање на даватели на социјални услуги. Членовите на Комисијата (од 9 до 11) се претставници на МТСП, МЗ, МОН, општинските власти и независни експерти. Во Комисијата задолжителни профили се: социјален работник, правник, психолог, педагог, лекар и дефектолог со претходно десетгодишно работно искуство во дејноста социјална заштита. Претставници на јавни и приватни даватели на социјални услуги може да учествуваат на состаноците на Комисијата како набљудувачи. Членовите на Комисијата за работата во комисијата имаат право на годишен паричен надоместок во износ од најмногу две просечни месечни нето плати за претходната година, кој го определува министерот со решение.

***9.5. Евиденција на даватели на социјални услуги***

* Министерството води евиденција на лиценцирани даватели на социјални услуги според видот на социјални услуги за кои им е дадена дозвола за работа.
* На веб страната на Министерството се поставува електронски индекс на сите даватели на јавни и приватни социјални услуги кои имаат лиценца за давање услуги. Тој е достапен за сите кои имаат потреба од информации за лиценцирани услуги обезбедени од установа, здружение, друго правно или физичко лице. Оваа база на податоци постојано се ажурира.
* Лиценцираните даватели на социјални услуги може да се јават на повиците на Министерството за обезбедување финансиски средства за давање на социјални услуги и да склучуваат управни договори.
* Лиценцираните даватели кои склучиле управен договор со Министерството, односно општините, градот Скопје и општините во градот Скопје стекнуваат статус на овластени даватели на социјални услуги и постапуваат по решенијата на Центарот за социјална работа.

**10. Установи за социјална заштита**

* Со Законот за социјална заштита се уредува начинот и постапката за основање, работа и престанок на работа на установа за социјална заштита како организационен облик за вршење работи од социјална заштита. Одредбите на Законот за установи имаат супсидијарна примена и се применуваат доколку со Законот за социјална заштита не е поинаку уредено.
* За остварување на системот на социјалната заштита се основаат јавни и приватни установи за социјална заштита:
* *Јавна установа за социјална заштита* основа Владата во согласност со потребите на дејноста за социјална заштита. Општината, градот Скопје и општините во градот Скопје можат да основаат јавна установа врз основа на одобрение согласно со закон, освен центар за социјална работа, воспитна установа за ресоцијализацијa.
* *Приватна установа за социјална заштита* може да основа домашно и странско правно или физичко лице, врз основа на одобрение, во согласност со закон. Домашно и странско правно или физичко лице не можат да бидат основач ниту соосновач на центар за социјална работа,

воспитна установа за ресоцијализација на малолетни престапници, групен дом за згрижување деца со асоцијално однесување и малолетни престапници и дневен центар за ресоцијализација на деца со асоцијално однесување.

***10.1.*** ***Основање на установа за социјална заштита***

* Установа за социјална заштита може да се основа и да започне со работа, ако добила одобрение за основање и дозвола за работа (лиценца).
* Барање за основaње на установа за социјална заштита се поднесува до Министерството. Барањето содржи eлаборат за основање на установа со кој се определува: видот и обемот на социјалната заштита, просторните услови, опремата, потребниот број стручни кадри, обемот на средства и начин на обезбедување на одржливо ниво на финансирање на дејноста, заштита при работа на вработените и заштита на корисниците на јавната услуга.
* Одобрение за основање на установа: Барањето за основање установа со пропишаната документација се поднесува до Министерството. Владата издава одобрение за основање на установа за социјална заштита.
* Акт за основање: Установа за социјална заштита се основа со акт за основање кој го носи основачот на установата.
* Дозвола за вршење на дејноста (лиценца): Установата за социјална заштита може да започне со работа врз основа на дозвола за работа (лиценца). Против решението може да се изјави жалба до Државната комисија за одлучување во управна постапка и постапка од работен однос во втор степен.
* Уписот во Централниот регистар: Установата за социјална заштита стекнува својство на правно лице од денот на уписот во Централниот регистар на Република Македонија.

***10.2. Организација, управување и раководење со установа за социјална заштита***

* Установата за социјалната заштита носи статут со кој се уредува организацијата, управувањето и раководењето, општите акти и постапката за нивно донесување и други работи од значење за работата на установата за социјална заштита.
* Во установата за социјална заштита можат да се основаат организациони единици за вршење на одделни дејности или за вршење на дејности на определено подрачје.
* Орган на управување во јавната установа за вонсемејна социјална заштита е управниот одбор составен од пет члена именувани од основачот од кои двајца члена се од редот на стручните работници во УСЗ и еден член од редот на корисниците, односно нивните застапници/старатели предложен од Советот на корисници. Управниот одбор на ЦСР го сочинуваат пет члена, од кои еден член вработен во општинската администрација на работни задачи од дејноста социјална заштита, предложен од советот на општината на чие подрачје е седиштето на ЦСР, еден стручен работник од ЦСР, еден член од редот на корисниците, односно нивните застапници/старатели предложен од Советот на корисници и двајца претставници на основачот. Управниот одбор на Центарот за социјални услуги основан како установа го сочинуваат три члена, од кои еден стручен работник, еден член од редот на корисниците, односно нивните застапници/старатели предложен од Советот на корисници и еден претставник на основачот. Членовите на Управниот одбор имаат право на годишен паричен надоместок во износ од најмногу една просечна месечна нето плата за претходната година.
* Управниот одбор на јавната установа донесува статут, акт за организација и работа на установата и систематизација на работните места, годишна програма за работа и го следи нејзиното извршување, усвојува извештај за работа, утврдува финансиски план и ја усвојува годишната сметка и врши други работи утврдени со закон и статут.
* Со јавната установа за социјална заштита раководи директор. За вршење на внатрешна контрола на работењето на установите за социјална заштита основачот формира орган за надзор составен од три члена именувани од основачот.
* Управувањето и раководењето во приватна установа за социјална заштита го уредува основачот, согласно со статутот на установата и Законот за социјална заштита.

***10.3. Статус, права и должности на вработените во установите за социјална заштита***

* Стручните работи во установите за социјална заштита ги вршат стручни работници со високо образование: социјален работник, психолог, педагог, правник, дефектолог, логопед и лекар, доколку имаат посебна лиценца за работа.
* Стручните работи во Центар за социјална работа ги вршат стручни работници со високо образование: социјален работник, психолог, педагог и правник, доколку имааат општа лиценца за работа во ЦСР.
* Стручните работници од установите за социјална заштита: социјален работник, психолог, педагог и дефектолог може да бидат водители на случај на корисници на услуги.
* Помошно-стручните работи во установите за социјална заштита ги вршат лица со вишо образование и со средно образование во согласност со стандардите и нормативите за видот на социјалната услуга.
* Во јавните установи за социјална заштита работните места на вработените се групираат во групи и подгрупи, и тоа: aдминистративни службеници, даватели на јавни услуги и помошно-технички лица.
* Вработените во јавните установи кои вршат работи од административна природа за: спроведување на дејноста на социјалната заштита согласно овој закон, остварување на правата на парична помош утврдени со Законот за заштита на децата, Законот за азил и привремена заштита, работите утврдени со семејно-правните прописи и кривично-правните прописи имаат статус на административни службеници. За прашањата кои се однесуваат на класификација, евиденција, вработување, унапредување, стручно усовршување, мерење на ефектот и други прашања во врска со работниот однос се применуваат одредбите на Законот за административни службеници.
* Вработените во јавните установи кои вршат работи од дејноста социјална заштита, имаат статус на даватели на јавни услуги во дејноста социјална заштита и за нив се применуваат одредбите од Законот за социјална заштита, одредбите од Законот за вработените во јавниот сектор и општите прописи за работни односи. Стручните работници со високо образование кои имаат статус на даватели на јавни услуги можат да вршат стручна работа во установа за социјална заштита, доколку имаат лиценца за работа.
* За прашањата кои се однесуваат на класификација, евиденција, вработување и други прашања во врска со работниот однос на помошно-техничките лица во јавните установи за социјална заштита, се применуваат одредбите од Законот за социјална заштита, Законот за вработените во јавниот сектор и општите прописи за работни односи.
* Директорот на јавната установа подготвува годишен план за вработување за следната година, согласно Законот за вработените во јавниот сектор. Лицата кои за прв пат се вработуваат во јавна установа за социјална заштита како даватели на јавни услуги задолжително извршуваат пробна работа. Пробната работа за избраниот кандидат трае дванаесет месеци, под менторство на стручно лице - давател на јавна услуга на исто или повисоко ниво, кој има пет години ефективен работен стаж во установата од ист профил, назначен од директорот. Доколку во установата нема стручно лице од ист профил, ментор може да биде стручно лице од сроден профил. По завршување на пробната работа, избраниот кандидат е потребно да се стекне со лиценца за работа во установа за социјална заштита.
* При реализација на законските одредби за мобилност на вработени во различна установа, задолжително извршуваат пробна работа во траење од шест месеци. Пробната работа се изведува под менторство на стручно лице - давател на јавна услуга на исто или повисоко ниво, назначен од директорот.
* Резултатите и успехот на лицето на пробна работа се евидентираат во книшка за пробна работа, која по истекот на пробната работа ја потпишуваат менторот и директорот на установата.
* Вработените во јавна установа за социјална заштита како даватели на јавни услуги, имаат право на стручно усовршување, за што директорот донесува план за континуиран професионален развој врз основа на индивидуалните планови за стручно усовршување на стручните работници.

**11.** **Лиценцирање на стручни лица даватели на јавни услуги вработени во установи за социјална заштита и кај други даватели на социјални услуги**

***11.1. Видови лиценци***

* Проширување на важноста на лиценцата од „Лиценца за работа во установа за социјална заштита“, во „Лиценца за стручна работа во дејноста социјална заштита“.
* Воведување на општа, посебна и специјализирана лиценца за работа во дејноста на социјалната заштита, и тоа:
1. Општа лиценца за стручни работници во ЦСР

(1.1.) Општа лиценца за стручни работници на давање социјални услуги во ЦСР

- Лиценца за вршење социјална работа на давање социјални услуги во ЦСР

- Лиценца за вршење правна работа на давање социјални услуги во ЦСР

- Лиценца за вршење педагошка работа на давање социјални услуги во ЦСР

- Лиценца за вршење психолошка работа на давање социјални услуги во ЦСР

(1.2.) Општа лиценца за стручни работници на остварување парични права од социјална заштита во ЦСР

1. Посебна лиценца за стручни работници во центри за услуги во заедницата и установи за вонсемејна социјална заштита

(3) Специјализирана лиценца

- Лиценца за вршење едукација за згрижување (услов е поседување општа лиценца за вршење социјална, психолошка или педагошка работа)

- Лиценца за спроведување супервизија на општите работи во социјална заштита (услов е поседување соодветна општа лиценца)

- Лиценца за советувалишна работа (услов е поседување општа лиценца за вршење социјална, психолошка или педагошка работа)

- Лиценца за советодавно-тераписка работа (услов е поседување општа лиценца за вршење социјална работа или психолошка работа)

***11.2. Програми за континуирана професионална едукација***

* Формирање Комисија за одобрување на програми за континуирана професионална едукација (обуки) во рамки на Министерство за труд и социјална политика составена од 5 члена: 2 од МТСП, 2 од високо-образовна установа за социјална работа и социјална политика и 1 од ЗСД. Комисијата одобрува внесување на програми за континуирана професионална едукација во системот на регистерот на одобрени програми за обуки, согласно утврдени критериуми за квалитет на обуките.
* Членовите на Комисијата за работата во комисијата имаат право на годишен паричен надоместок во износ од најмногу две просечни месечни нето плати за претходната година, кој го определува министерот со решение.
* Воспоставување на правила и критериуми кои треба да се исполнат во процесот на одобрување на програми за обука во однос на:

- *Даватели на обуки:* само високо-образовни установи од општествено-хуманистички науки и приватни научни установи можат да се јават во улога на даватели на обуки.

- *Обучувачи:* само лица со најмалку научен степен магистер на општествено-хуманистички науки со претходно најмалку тригодишно искуство во достава на обуки, можат да бидат обучувачи.

- *Содржина на обука:* а) задолжителната обука од ЗСД треба да биде ориентирана кон примена на методолошките упатства во работата, законските измени и стратешките насоки во развојот на социјалната заштита; б) обуките од други даватели треба да се практично ориентирани, да водат кон развивање стручни вештини за работа со корисници и примена на современи методи и техники во работата на различни стручни профили.

* Стручниот работник ќе може да избира програма за континуирана професионална едукација согласно службата во која работи и категоријата корисници која ја опслужува.

***11.3. Услови за издавање, продолжување, обновување и одземање лиценца***

* Утврдување услови за издавање, продолжување, обновување и одземање лиценца

- Учество на обуки: минимум 6 акредитирани обуки во текот на 5-годишен период (од кои 1 задолжителна за сите стручни работници која ќе ја доставува ЗСД).

- Признавање на друг професионален домашен и меѓународен ангажман: учество на конференции, презентација на конференции, објавени трудови, проекти од област на социјална заштита и други публикации (монографии, извештаи од истражувања, прирачници и др.).

- Воспоставување на систем на бодирање на учествата во обуки и други професионални ангажмани и утврдување на минимум бодови неопходни за обновување лиценца (види Прилог).

***11.4. Комисија за лиценцирање***

* Комисијата за лиценцирање се состои од 9 постојани членови: 3 од ЗСД, 3 од високо-образовна установа за социјална работа и социјална политика, 3 од МТСП и 2 непостојани членови. Непостојаните членови ќе се вклучуваат во работата на Комисијата за лиценцирање по потреба, за целите на подготовка на прашањата и спроведување на стручниот испит за стекнување со посебна и специјализирана лиценца.
* Комисијата ќе ги има следните надлежности:

- одлучува за издавање, обновување, продолжување и одземање на лиценци за работа;

- го спроведува стручниот испит;

- донесува Деловник за работа;

- изработува Етички кодекс за стручните работници во дејноста социјална заштита;

- ги подготвува прашањата за стручниот испит;

- ги ажурира прашањата за стручниот испит најмалку еднаш годишно.

* Во рамките на Kомисијата за лиценцирање се воспоставува тричлена Поткомисија за етичко постапување на стручните работници која ќе одлучува по случаи на откриено или пријавено неетичко постапување на стручните работници во работата со корисници и постапување спротивно на Етичкиот кодекс за стручните работници.
* Евиденција за учествата на обуки и дополнителниот професионален ангажман на сите стручни работници даватели на социјални услуги врши Комисијата за лиценцирање при Заводот за социјални дејности.
* Укинување на Комисијата за верификација на прашања и префрлување на нејзините надлежности за верификација на прашањата од теоретскиот и практичниот дел од стручниот испит најмалку еднаш годишно на Комисијата за лиценцирање.
* Укинување на Комисијата за ревизија на одржани испити во законските одредби.

***11.5. Стручен испит***

* Укинување на електронското полагање на стручниот испит и на сите одредби поврзани со електронското полагање.
* Воведување неколку видови стручни испити: општ, посебен и специјализиран.
* *Општиот стручен испит (ОСИ)* е задолжителен и сите стручни работници го полагаат само еднаш, писмено, при прво вработување во ЦСР, како услов за добивање лиценца.

*- Општ стручен испит (ОСИ1)* за стручни работници на давање социјални услуги во ЦСР:

*1) теоретски дел*: а) *општ теоретски дел* кој ќе го полагаат сите стручни работници независно од профилот. Материјал за полагање на општиот теоретски дел се следните закони: Закон за социјална заштита, Закон за семејство, Закон за правда на децата, Закон за превенција, спречување и заштита од семејно насилство и релевантни подзаконски акти; и б) *посебен теоретски дел* кој ќе го полагаат сите стручни работници зависно од профилот, а материјалот ќе биде стручна литература релевантна за вршење работи во ЦСР соодветни на профилот; *2) практичен дел*: избор на соодветни мерки на заштита врз основа на анализа на дадена студија на случај во одредена проблемска ситуација.

По успешно положување на општиот стручен испит ОСИ1, стручните работници се стекнуваат со општа лиценца за вршење општа: социјална, правна, педагошка и психолошка стручна работа на давање социјални услуги во ЦСР.

*- Општ стручен испит (ОСИ2)* за стручни работници на остварување парични права од социјална заштита во ЦСР:

*1) теоретски дел*: а) *општ теоретски дел* кој ќе го полагаат сите стручни работници независно од профилот. Материјал за полагање на општиот теоретски дел се следните закони: Закон за социјална заштита, Закон за заштита на децата, Закон за управна постапка и релевантни подзаконски акти; и б) *посебен теоретски дел* кој ќе го полагаат сите стручни работници зависно од профилот, а материјалот ќе биде стручна литература релевантна за вршење работи во ЦСР соодветни на профилот (социјален работник и правник). *2) практичен дел*: избор на соодветни мерки на заштита врз основа на анализа на дадена студија на случај во одредена проблемска ситуација.

По успешно положување на општиот стручен испит ОСИ2, стручните работници се стекнуваат со општа лиценца за вршење стручна работа на остварување парични права од социјална заштита во ЦСР.

* *Посебниот стручен испит (ПСИ)* е задолжителен и сите стручни работници го полагаат само еднаш, писмено, при прво вработување во установа за вонсемејна социјална заштита, односно центар за услуги во заедницата, како услов за добивање лиценца. Испитот се состои од два дела:

*1)* Прв дел: *законска и подзаконска регулатива,* кој ќе го полагаат сите стручни работници. Материјал за полагање на општиот теоретски дел се следните закони: Закон за социјална заштита, Закон за семејство, Закон за правда на децата, Закон за превенција, спречување и заштита од семејно насилство, Закон за здравствена заштита и релевантни подзаконски акти, во зависност од категоријата корисници кои се опслужуваат во установата, односно центарот за услуги;

2) Втор дел: *стручни и практични аспекти,* кој ќе го полагаат сите стручни работници, а материјалот ќе биде стручна литература релевантна за вршење работи во установата, односно центарот за услуги, во зависност од категоријата корисници кои се опслужуваат во установата, односно центарот за услуги.

По успешно положување на посебниот стручен испит ПСИ, стручните работници се стекнуваат со посебна лиценца за вршење стручни работи во установа за вонсемејна социјална заштита и центар за социјални услуги во заедницата.

* *Специјализираниот стручен испит (ССИ)* е изборен. Може да го полага стручен работник кој поседува соодветна општа лиценца. Пред полагање на испитот, стручниот работник треба да помине задолжителна соодветна обука во зависност од видот на специјализираната лиценца, и тоа:

- Лиценца за вршење едукација за згрижување: едукација за општо и специјализирано згрижување;

- Лиценца за спроведување супервизија на општите работи во социјална заштита: едукација за супервизија;

- Лиценца за советувалишна работа: едукација за предбрачно советување, живот во семејство, родителство и планирање на семејство.

- Лиценца за советодавно-тераписка работа: брачна/партнерска терапија, терапија во развод и семејна медијација.

По завршување на обуката се полага стручен испит кој се состои од два дела: 1) теоретски дел и 2) практичен дел.

По успешно положување на специјализираниот стручен испит ССИ, стручните работници се стекнуваат со лиценца за вршење специјализирани стручни работи во социјална заштита: едукација за згрижување, супервизија, советувалишна работа, советодавно-тераписка работа.

**12. Обезбедување социјални услуги од општините и други даватели на социјални услуги**

* Министерството склучува управни договори со општините и други лиценцирани даватели на социјални услуги за давање социјални услуги.
* Министерството еднаш годишно распишува јавни повици за давање на социјални услуги во мрежата на даватели на социјални услуги: јавен повик за општините за обезбедување социјални услуги, јавен повик за здруженија и приватни даватели на социјални услуги и јавен повик за иновативни/интервентни социјални услуги.
* Во управниот договор се утврдува видот на социјални услуги, условите за давање на услугата, времетраењето на договорот, финансирањето и надзорот и други работи од значење за давањето на социјалната услуга.
* Управните договори за давање на социјални услуги може да се склучат во времетраење од три месеци до пет години во зависност од видот на услугата и потребата за заштита на одредени категории на корисници.

***12.1. Јавен повик за обезбедување социјални услуги од општините***

* Министерството распишува јавен повик за обезбедување на средства за општините за давање социјални услуги по претходно добиено мислење на Советите за социјална заштита на планските региони за потребните социјални услуги.
* За секој плански регион во повикот има посебна спецификација за услугите за кои се обезбедуваат средства на општинско и меѓуопштинско ниво.
* Се утврдува начело за рамномерно распределување на доделените средства за социјални услуги по плански региони.
* Се утврдува годишен минимален износ на средства како процент од буџетот на Министерството за обезбедување социјални услуги од страна на општините.
* Висината на средствата не може да биде помала од износот на средствата од Буџетот на Министерството кои се обезбедиле за таа намена во претходната година по плански регион.
* Се утврдуваат критериуми и бодовна скала за избор на најповолна понуда во секој плански регион. Предност ќе имаат понудите кои вклучуваат меѓуопштинска соработка, соработка со лиценцирани даватели на социјални услуги и обезбедено сопствено финансирање од локалните буџети
* Министерството поблиску го пропишува начинот и постапката за доделување на средства на општините за вршење на одредени работи од областа на социјалната заштита.
* Постапката за распишување, спроведување и одлучување врз основа на јавниот повик ја спроведува посебна Комисија за распределување на финансиски средства на општините формирана од министерот.
* Против решението може да се изјави жалба до Државната комисија за одлучување во управна постапка и постапка од работен однос во втор степен.
* Општината, односно општините од планскиот регион може да се јават како директни даватели на услугите за кои се обезбедени средства од буџетот на Министерството или да распишат јавен повик за давање на услугите од здруженија и други приватни лиценцирани даватели на услуги.

***12.2. Јавен повик за обезбедување социјални услуги од здруженија и приватни даватели на социјални услуги***

* Министерството распишува јавен повик за обезбедување финансиски средства за давање на социјални услуги од страна на здруженија и приватни даватели на социјални услуги.
* Се утврдува годишен минимален износ на средства од буџетот на Министерството за обезбедување социјални услуги од страна на здруженија и приватни даватели на социјални услуги.
* Висината на средствата не може да биде помала од износот на средствата од Буџетот на Министерството кои се обезбедиле за таа намена во претходната година.
* Се утврдува бодовна скала за избор на најповолна понуда во која предност ќе имаат понудувачите кои освоиле повисок број на бодови во процесот на лиценцирање.
* Министерството поблиску го пропишува начинот и постапката за доделување на средства на здруженија и други приватни даватели на социјални услуги за вршење на одредени работи од областа на социјалната заштита.
* Постапката за распишување, спроведување и одлучување врз основа на јавниот повик ја спроведува посебна Комисија за распределба на финансиски средства на здруженија и други приватни даватели на социјални услуги формирана од министерот.
* Против решението може да се изјави жалба до Државната комисија за одлучување во управна постапка и постапка од работен однос во втор степен.

***12.3. Јавен повик за обезбедување на иновативни или интервентни социјални услуги***

* Утврдување минимален износ на средства од Буџетот на Републиката за финансирање на социјални услуги.
* Утврдување критериуми и бодовна скала за избор на најповолна понуда.
	+ - * Министерството поблиску го пропишува начинот и постапката за доделување на средства за давање интервентни или иновативни социјални услуги.
* Постапката за распишување, спроведување и одлучување врз основа на јавниот повик ја посебна комисија формирана од министерот.
* Против решението може да се изјави жалба до Државната комисија за одлучување во управна постапка и постапка од работен однос во втор степен.

**13. *Утврдување цени за социјални услуги***

* Министерството ја пропишува методологијата за утврдување на цените на услуги кои се обезбедуваат во мрежата на социјални услуги.
* Заради обезбедување единствени основи за финансирање на услугите и заштита на корисниците, Министерството утврдува:
* максимален трошок за услуги финансирани од државниот буџет по лице по услуга во еден календарски месец,
* компонентите на трошоците за услугите кои се опфатени со државниот буџет во рамките на максималниот трошок, и
* компонентите на трошоците за сопствено учество за услугата.
* Согласно одредбите утврдени во управниот договор, трошоците за обезбедената услуга се надоместуваат на давателот на услугата секој месец врз основа на доставените фактури во износ утврден во фактурите, но не повеќе од висината на максималниот трошок на услугата утврдена од Министерството, ако:
* услугата се обезбедува на лице кое има право да добие услуга врз основа на решение донесено од ЦСР
* услугата е обезбедена во согласност со условите утврдени со Законот за социјална заштита
* услугата е обезбедена од давателот на услуги наведен во решението на ЦСР
* услугата била обезбедена во временски рок наведен во решението на ЦСР.
* Овластените даватели на социјални услуги во мрежата на социјални услуги за корисници упатени врз основа на решение обезбедуваат услуги по цена утврдена од Министерството.
* Цената на услугите надвор од мрежата на социјални услуги самостојно ја одредуваат лиценцираните даватели на социјални услуги.
* Учеството на корисникот во плаќањето на цената на услугата и начинот на плаќање на услугите ги пропишува министерството.

**14. Финансирање на социјалната заштита**

* Средства за финансирање социјална заштита се обезбедуваат од:
* Буџетот на Република Македонија: Средствата се обезбедуваат врз основа на годишната програма за остварување на социјалната заштита.
* Буџетот на општината, на градот Скопје и на општините во градот Скопје, во согласност со одредбите на закон.
* Учество на корисникот и лицата кои се должни да го издржуваат врз основа на други прописи, преку наплаќање на услуги, подароци, легати и други извори согласно со закон. Наплаќањето на услугите од корисникот и лицата должни да го издржуваат се врши во зависност од видот на услугите кои се користат и материјалните можности на корисникот и неговото семејство. Видот и обемот на услугите кои се плаќаат од страна на корисниците и висината на учеството во трошоците на корисниците и лицата должни да го издржуваат ги утврдува министерството.

**15**. **Надзор над вршењето на работи од областа на социјалната заштита**

* Регулацијата на надзорот над законитоста на работата, надзорот над работата на органите на општината, на градот Скопје и на општините во градот Скопје и инспекцискиот надзор не се менува.
* Надзор над стручната работа и супервизија

(1) Надзор над стручната работа

* Редефинирање на стручниот надзор преку проверка на квалитетот на стручната работа, соодветноста на применетите методи и техники во работата, како и почитувањето на етичките принципи во работата со корисниците.
* Утврдување критериуми за вршење стручен надзор (работен стаж во траење од најмалку пет години во дејноста социјална заштита и три години во Завод за социјални дејности од ист стручен профил како и стручниот работник врз чија работа се врши надзорот)
* Воведување на два вида стручен надзор: *a) редовен* (најмалку два пати годишно кај сите даватели на социјални услуги, кој се реализира врз основа на Програма за работа на ЗСД); и *б) вонреден* (по барање на МТСП или пријава од граѓани).

(2) Супервизија во стручната работа

* Стручните работници имаат право на супервизија.
* Воведување на супервизијата како процес на учење на работното место преку лични искуства во стручната работа, со цел стекнување стручни знаења, развивање вештини и професионални капацитети, за унапредување на стручната работа со корисниците.
* Утврдување критериуми за вршење супервизија (работен стаж во траење од најмалку десет години во дејноста социјална заштита и пет години во Заводот за социјални дејности од ист стручен профил како и стручниот работник врз чија работа се врши супервизија).
* Супервизијата ќе се врши при промена на методологија на работа, потреба утврдена врз основа на спроведен надзор над стручната работа и по барање на стручните работници во јавните установи за социјална заштита.
1. **ПРЕПОРАКИ ЗА ЈАКНЕЊЕ НА КАПАЦИТЕТИ ЗА РЕАЛИЗАЦИЈА НА РЕФОРМСКИТЕ АКТИВНОСТИ**

**(1) Министерството за труд и социјална политика**

* Министерството за труд и социјална политика ја задржува регулаторната и надзорната функција. Министерството ги пропишува стандардите кои треба да ги исполнат давателите на услуги заради добивање дозвола за вршење работа во социјална заштита. За таа цел, се предлага формирање работна група која ќе ги редивира постојните и ќе изработи нови стандарди за услугите за кои не постојат. Процесот на изработка на стандардите и нормативите треба да биде партиципативен и да вклучи експерти, јавни и приватни даватели на социјални услуги.
* Актот за внатрешна организација и систематизација на работните места да се ревидира во насока на планирање посoодветна и поефективна организациона структура, и тоа:
* Се задржува постојната организација за дејноста социјална заштита на три клучни сектори: Сектор за социјална заштита, Сектор за заштита на деца и Сектор за инспекциски надзор.
* Во Секторот за социјална заштита да се предвидат: Одделение за права на парична помош од социјална заштита, Одделение за социјални услуги, Одделение за лиценцирање на јавни и приватни даватели на социјални услуги, Одделение за соработка со општини во кое се формира Комисија за распределба на финансиски средства на општините, Одделение за соработка со здруженија и други приватни даватели на социјални услуги во кое се формира Комисија за распределба на финансиски средства на здруженија и други приватни даватели на социјални услуги.
* Секторот за заштита на деца и Секторот за инспекциски надзор ја задржуваат постојната организација на одделенија.
* Актот за систематизација на работните места да се ревидира и да се предвиди соодветно образование за секое работно место.
* Во Секторот за социјална заштита потребно е вработување лица кои поседуваат номотехнички знаења заради потребата од јакнење на регулаторната улога на МТСП и подготовка на значајна секундарна регулација. Вработување лица со соодветно образование и работно искуство е потребно и во Секторот за инспекциски надзор. Тоа е особено важно заради зајакнување на инспекцискиот надзор над сите даватели на социјални услуги и создавање стабилен и силен надзорен механизам, особено во ситуација кога државата ќе го намали своето директно учество во обезбедувањето на социјалната заштита.
* Вработените во Министерството треба да бидат вклучени во континуирана професионална едукација најмалку еднаш годишно организирана од регистрирани даватели на обуки според програми одобрени од Комисијата за одобрување програми за континуирана професионална едукација. Членовите на комисиите за финансирање на општините, здруженија и други приватни даватели на социјални услуги треба да поминат обуки за подготовка и реализација на јавни повици за обезбедување финансиска поддршка за давање социјални услуги.

**(2) Завод за социјални дејности**

* Заради зајакнување на примарната улога на ЗСД за унапредување на социјалната заштита како дејност, потребно е негово реформирање преку зајакнување на човечките и техничките ресурси, како и промена на организациската поставеност. Се предлага промена на Актот за внатрешна организација и воспоставување на три стручни служби:
* Служба за лиценцирање и професионален развој на стручни работници
* Служба за стручен надзор и супервизија
* Служба за анализа и истражувањa на социјалните појави и проблеми.
* Неопходно е зајакнување на капацитетите на ЗСД преку вработување нови лица во сите сектори. Покрај стручни лица, неопходни се вработувања на административен и помошно-технички кадар.
* Потребно е воведување на задолжителна обука на стручните работници од ЗСД заради спроведување стручен надзор, како и задолжително оспособување на стручни лица од ЗСД за спроведување супервизија.
* Вработените во Заводот треба да бидат вклучени во континуирана професионална едукација најмалку еднаш годишно организирана од регистрирани даватели на обуки според програми одобрени од Комисијата за одобрување програми за континуирана професионална едукација.

**(3)** **Центар за социјална работа**

* Задржување на постојната организација на ЦСР во три служби: Служба за права на парична помош од социјална заштита, Служба за социјални услуги и Служба за административни и помошно-технички работи.
* Службата за права на парична помош од социјална заштита ја сочинуваат оддели за права на парична помош од социјална заштита дисперзирани во секоја општина која влегува во подрачјето под надлежност на ЦСР. За таа цел, ќе се отворат 80 оддели во 80 општини, во кои ќе се остваруваат правата на парична помош. Во секоја оддел треба да има архива и канцеларија за остварување на правата на парична помош од социјална заштита.
* Реорганизација на Службата за социјални услуги преку формирање на три оддели: Оддел за социјална превенција и советување во рамките на кој ќе функционира Советувалиште, Оддел за брак и семејство и Оддел за социјална заштита на деца, возрасни и стари лица.
* Во Актот за систематизација на работни места се предвидува задолжително вработување на минимум следните профили по служби:
* Служба за права на парична помош: социјален работник и правник.
* Служба за социјални услуги: Оддел за социјална превенција и советување – двајца социјални работници и психолог, Оддел за брак и семејство - социјален работник и правник, Оддел за социјална заштита на деца, возрасни и стари лица - социјален работник и педагог.
* Служба за административни и техничко-помошни работи – правник, социолог и економист.
* МЦСР во Скопје има различна внатрешна организација на Службата за социјални услуги организирана преку 10 дисперзирани оддели во сите десет општини во градот Скопје. Дисперзираните оддели постапуваат на подрачјето и на другите општини кои се под надлежност на МЦСР Скопје според територијална блискост со дисперзираниот оддел.
* Анализа на можностите за формирање на дисперзирани оддели за социјални услуги кои ќе функционираат врз територијален принцип и во другите поголеми МЦСР.
* За професионално зајакнување на стручните работници потребно е:
* За сите стручни работници од ЦСР да се реализира обука за Водење на случај.
* За сите стручни работници од Службата за социјални услуги да се реализира обука за Системска семејна терапија.
* За сите социјални работници од Службата за социјални услуги да се реализира обука за Семејна социјална работа.
* За социјалните работници од Одделот за социјална превенција и советување да се реализира обука за Групна социјална работа, Интензивни интервенции за зачувување и реунификација на семејство.
* За социјалните работници од Одделот за социјална заштита на деца, возрасни и стари лица да се реализира обука за Групна социјална работа.
* За социјалните работници и психолозите во Советувалиштето да се реализира обука за Подготовка за брак, Живот во семејство, Родителство, Планирање на семејство, Брачна/партнерска терапија, Терапија при развод и Семејна медијација, кои ќе се стекнат преку процесот на лиценцирање.

***3.1. Стандарди за број на стручни работници по профил***

Проценката на потребен број на вработени стручни лица во службите за права на парична помош од социјална заштита по оддели се заснова на два критериуми: вкупен број на жители и вкупен број на корисници на сите права на парична помош во општината. Во секоја општина, во одделот при службата за права на парична помош се предвидува задолжително вработување на стручни лица со профил социјален работник и правник, и тоа:

* Еден социјален работник на секои 15000 жители. Во општините кои имаат над 7500 жители и каде што бројот на корисници го надминува националниот просек на корисници во однос на број на жители (6,0%), бројот на социјални работници се зголемува за уште еден.
* Еден правник на секои 60000 жители.

Проценката на потребен број на вработени стручни лица во службите за социјални услуги се врши врз основа на вкупен број на жители во општините на подрачјето на ЦСР. Во службата за социјални услуги во секој ЦСР се предвидува бројот на вработени стручни лица да биде минимум седум, од кои:

* Оддел за социјална превенција и советување – двајца социјални работници и психолог (еден со специјализирана лиценца за советувалишна работа, еден со специјализирана лиценца за советодавно-тераписка работа)
* Оддел за брак и семејство - социјален работник и правник
* Оддел за социјална заштита на деца, возрасни и стари лица - социјален работник и педагог (еден од нив со специјализирана лиценца за едукација за згрижување).

За центар кој се наоѓа на подрачје кое брои население до 15.000 жители, бројот на социјални работници во службата за социјални услуги е минимум 4. На секои 15000 жители, бројот се зголемува за еден социјален работник.

Службата за социјални услуги во Центар кој се наоѓа на подрачје кое брои население:

* до 60.000 жители, вработува еден правник, психолог и педагог
* од 60.000 до 135.000, бројот се зголемува за по еден правник, психолог и педагог
* над 135.000 жители, бројот се зголемува за уште по еден правник, психолог и педагог.

**Табела 1: Број на потребен кадар во ЦСР по служби**

|  |  |  |  |  |  |  |
| --- | --- | --- | --- | --- | --- | --- |
| ЦСР и општини на подрачјето на ЦСР | Бр. на жители | Бр. на корисници | % корисници во вк.население | Служба за парична помош (по оддели) | Служба за социјални услуги | Вкупно |
| Соц. Работник | Соц.работник(коректор) | Правник | Вкупно  | Соц. работник | Психолог | Педагог | Правник | Вкупно |
| **Берово** | **17694** | 1280 | 7,2 |  |  |  | **5** | 5 | 1 | 1 | 1 | **8** | **13** |
| Берово | 12813 | 899 | 7 | 1 | 1 | 1 | 3 |  |  |  |  |  |  |
| Пехчево | 4881 | 381 | 7,8 | 1 |  | 1 | 2 |  |  |  |  |  |  |
| **Битола** | **101274** | 5411 | 5,3 |  |  |  | **13** | 10 | 2 | 2 | 2 | **16** | **29** |
| Битола | 91983 | 5023 | 5,5 | 7 |  | 2 | 9 |  |  |  |  |  |  |
| Могила | 6171 | 281 | 4,5 | 1 |  | 1 | 2 |  |  |  |  |  |  |
| Новаци | 3120 | 107 | 3,4 | 1 |  | 1 | 2 |  |  |  |  |  |  |
| **Валандово** | **11773** | 628 | 5,3 |  |  |  | **2** | 4 | 1 | 1 | 1 | **7** | **9** |
| Валандово | 11773 | 628 | 5,3 | 1 |  | 1 | 2 |  |  |  |  |  |  |
| **Велес** | **66011** | 5800 | 8,8 |  |  |  | **11** | 8 | 2 | 2 | 2 | **14** | **25** |
| Велес | 54384 | 4422 | 8,1 | 4 | 1 | 1 | 6 |  |  |  |  |  |  |
| Градско | 3552 | 276 | 7,8 | 1 |  | 1 | 2 |  |  |  |  |  |  |
| Чашка | 8075 | 1102 | 13,6 | 1 | 1 | 1 | 3 |  |  |  |  |  |  |
| **Виница** | **19391** | 1207 | 6,2 |  |  |  | **4** | 5 | 1 | 1 | 1 | **8** | **12** |
| Виница | 19391 | 1207 | 6,2 | 2 | 1 | 1 | 4 |  |  |  |  |  |  |
| **Гевгелија** | **34208** | 1478 | 4,3 |  |  |  | **7** | 6 | 1 | 1 | 1 | **9** | **16** |
| Богданци | 8178 | 353 | 4,3 | 1 |  | 1 | 2 |  |  |  |  |  |  |
| Гевгелија | 22706 | 973 | 4,3 | 2 |  | 1 | 3 |  |  |  |  |  |  |
| Дојран | 3324 | 152 | 4,6 | 1 |  | 1 | 2 |  |  |  |  |  |  |
| **Гостивар** | **120148** | 5374 | 4,5 |  |  |  | **13** | 12 | 2 | 2 | 2 | **18** | **31** |
| Врапчиште | 27527 | 1175 | 4,3 | 2 |  | 1 | 3 |  |  |  |  |  |  |
| Гостивар | 83725 | 3689 | 4,4 | 6 |  | 2 | 8 |  |  |  |  |  |  |
| Маврово и Ростуша | 8896 | 510 | 5,7 | 1 |  | 1 | 2 |  |  |  |  |  |  |
| **Дебар** | **27968** | 2270 | 8,1 |  |  |  | **6** | 5 | 1 | 1 | 1 | **8** | **14** |
| Дебар | 20863 | 1786 | 8,6 | 2 | 1 | 1 | 4 |  |  |  |  |  |  |
| Центар Жупа | 7105 | 484 | 6,8 | 1 |  | 1 | 2 |  |  |  |  |  |  |
| **Делчево** | **23694** | 1407 | 5,9 |  |  |  | **6** | 5 | 1 | 1 | 1 | **8** | **14** |
| Делчево | 16170 | 1031 | 6,4 | 2 | 1 | 1 | 4 |  |  |  |  |  |  |
| Македонска Каменица | 7524 | 376 | 5 | 1 |  | 1 | 2 |  |  |  |  |  |  |
| **Демир Хисар** | **8177** | 737 | 9 |  |  |  | **3** | 4 | 1 | 1 | 1 | **7** | **10** |
| Демир Хисар | 8177 | 737 | 9 | 1 | 1 | 1 | 3 |  |  |  |  |  |  |
| **Кавадарци** | **42939** | 2067 | 4,8 |  |  |  | **6** | 6 | 1 | 1 | 1 | **9** | **15** |
| Кавадарци | 38875 | 1830 | 4,7 | 3 |  | 1 | 4 |  |  |  |  |  |  |
| Росоман | 4064 | 237 | 5,8 | 1 |  | 1 | 2 |  |  |  |  |  |  |
| **Кичево** | **56937** | 2764 | 4,9 |  |  |  | **5** | 7 | 1 | 1 | 1 | **10** | **15** |
| Кичево | 56937 | 2764 | 4,9 | 4 |  | 1 | 5 |  |  |  |  |  |  |
| **Кочани** | **47705** | 2900 | 6,1 |  |  |  | **9** | 7 | 1 | 1 | 1 | **10** | **19** |
| Зрновци | 3041 | 171 | 5,6 | 1 |  | 1 | 2 |  |  |  |  |  |  |
| Кочани | 37758 | 2447 | 6,5 | 3 | 1 | 1 | 5 |  |  |  |  |  |  |
| Чешиново - Облешево | 6906 | 282 | 4,1 | 1 |  | 1 | 2 |  |  |  |  |  |  |
| **Кратово** | **9376** | 756 | 8,1 |  |  |  | **3** | 4 | 1 | 1 | 1 | **7** | **10** |
| Кратово | 9376 | 756 | 8,1 | 1 | 1 | 1 | 3 |  |  |  |  |  |  |
| **Крива Паланка** | **23650** | 2111 | 8,9 |  |  |  | **6** | 5 | 1 | 1 | 1 | **8** | **14** |
| Крива Паланка | 19930 | 1725 | 8,6 | 2 | 1 | 1 | 4 |  |  |  |  |  |  |
| Ранковце | 3720 | 386 | 10,4 | 1 |  | 1 | 2 |  |  |  |  |  |  |
| **Крушево** | **9418** | 1434 | 15,2 |  |  |  | **3** | 4 | 1 | 1 | 1 | **7** | **10** |
| Крушево | 9418 | 1434 | 15,2 | 1 | 1 | 1 | 3 |  |  |  |  |  |  |
| **Куманово** | **143143** | 11889 | 8,3 |  |  |  | **17** | 13 | 3 | 3 | 3 | **22** | **39** |
| Куманово | 109228 | 7858 | 7,2 | 8 | 1 | 2 | 11 |  |  |  |  |  |  |
| Липково | 29965 | 3631 | 12,1 | 2 | 1 | 1 | 4 |  |  |  |  |  |  |
| Старо Нагоричане | 3950 | 400 | 10,1 | 1 |  | 1 | 2 |  |  |  |  |  |  |
| **Македонски Брод** | **11126** | 1648 | 14,8 |  |  |  | **4** | 4 | 1 | 1 | 1 | **7** | **11** |
| Македонски Брод | 6166 | 909 | 14,7 | 1 |  | 1 | 2 |  |  |  |  |  |  |
| Пласница | 4960 | 739 | 14,9 | 1 |  | 1 | 2 |  |  |  |  |  |  |
| **Неготино** | **23366** | 1354 | 5,8 |  |  |  | **5** | 5 | 1 | 1 | 1 | **8** | **13** |
| Демир Капија | 4039 | 224 | 5,5 | 1 |  | 1 | 2 |  |  |  |  |  |  |
| Неготино | 19327 | 1130 | 5,8 | 2 |  | 1 | 3 |  |  |  |  |  |  |
| **Охрид** | **55471** | 2804 | 5,1 |  |  |  | **7** | 7 | 1 | 1 | 1 | **10** | **17** |
| Дебарца | 3880 | 214 | 5,5 | 1 |  | 1 | 2 |  |  |  |  |  |  |
| Охрид | 51591 | 2590 | 5 | 4 |  | 1 | 5 |  |  |  |  |  |  |
| **Прилеп** | **94822** | 7803 | 8,2 |  |  |  | **12** | 10 | 2 | 2 | 2 | **16** | **28** |
| Долнени | 14107 | 1552 | 11 | 1 |  | 1 | 2 |  |  |  |  |  |  |
| Кривогаштани | 5583 | 429 | 7,7 | 1 |  | 1 | 2 |  |  |  |  |  |  |
| Прилеп | 75132 | 5822 | 7,7 | 6 |  | 2 | 8 |  |  |  |  |  |  |
| **Пробиштип** | **15085** | 637 | 4,2 |  |  |  | **3** | 5 | 1 | 1 | 1 | **8** | **11** |
| Пробиштип | 15085 | 637 | 4,2 | 2 |  | 1 | 3 |  |  |  |  |  |  |
| **Радовиш** | **32671** | 2005 | 6,1 |  |  |  | **6** | 6 | 1 | 1 | 1 | **9** | **15** |
| Конче | 3571 | 200 | 5,6 | 1 |  | 1 | 2 |  |  |  |  |  |  |
| Радовиш | 29100 | 1805 | 6,2 | 2 | 1 | 1 | 4 |  |  |  |  |  |  |
| **Ресен** | **16313** | 732 | 4,5 |  |  |  | **3** | 5 | 1 | 1 | 1 | **8** | **11** |
| Ресен | 16313 | 732 | 4,5 | 2 |  | 1 | 3 |  |  |  |  |  |  |
| **Свети Николе** | **20255** | 1178 | 5,8 |  |  |  | **5** | 5 | 1 | 1 | 1 | **8** | **13** |
| Лозово | 2572 | 180 | 7 | 1 |  | 1 | 2 |  |  |  |  |  |  |
| Свети Николе | 17683 | 998 | 5,6 | 2 |  | 1 | 3 |  |  |  |  |  |  |
| **Скопје** | **624585** | 33894 | 5,4 | 50 | 6 | 21 | **77** | 76 | 15 | 15 | 15 | **121** | **198** |
| Арачиново | 13748 | 1498 | 10,9 | 1 | 1 | 1 | 3 |  |  |  |  |  |  |
| Зелениково | 4824 | 233 | 4,8 | 1 |  | 1 | 2 |  |  |  |  |  |  |
| Илинден | 16910 | 720 | 4,3 | 2 |  | 1 | 3 |  |  |  |  |  |  |
| Петровец | 9089 | 563 | 6,2 | 1 | 1 | 1 | 3 |  |  |  |  |  |  |
| Студеничани | 21721 | 2256 | 10,4 | 2 | 1 | 1 | 4 |  |  |  |  |  |  |
| Чучер – Сандево | 9993 | 631 | 6,3 | 1 | 1 | 1 | 3 |  |  |  |  |  |  |
| **Служба за парична помош Скопје** |  |  |  |  |  |  |  |  |  |  |  |  |  |
| Аеродром | 80000 | 2339 | 2,9 | 6 |  | 2 | 8 |  |  |  |  |  |  |
| Бутел | 38000 | 2298 | 6 | 3 |  | 1 | 4 |  |  |  |  |  |  |
| Гази Баба | 77000 | 3704 | 4,8 | 6 |  | 2 | 8 |  |  |  |  |  |  |
| Ѓорче Петров | 43000 | 1670 | 3,9 | 3 |  | 1 | 4 |  |  |  |  |  |  |
| Карпош | 61000 | 1778 | 2,9 | 5 |  | 2 | 7 |  |  |  |  |  |  |
| Кисела Вода | 62000 | 2242 | 3,6 | 5 |  | 2 | 7 |  |  |  |  |  |  |
| Сарај | 41300 | 2678 | 6,5 | 3 | 1 | 1 | 5 |  |  |  |  |  |  |
| Центар  | 47000 | 1487 | 3,2 | 4 |  | 1 | 5 |  |  |  |  |  |  |
| Чаир | 72000 | 6083 | 8,4 | 5 |  | 2 | 7 |  |  |  |  |  |  |
| Шуто Оризари | 27000 | 3714 | 13,8 | 2 | 1 | 1 | 4 |  |  |  |  |  |  |
| **Служба социјални услуги Скопје** |  |  |  |  |  |  |  |  |  |  |  |  |  |
| Аеродром | 80000 |  |  |  |  |  |  | 9 | 2 | 2 | 2 | **15** |  |
| Бутел | 47993 |  |  |  |  |  |  | 7 | 1 | 1 | 1 | **10** |  |
| Гази Баба | 116747 |  |  |  |  |  |  | 11 | 2 | 2 | 2 | **17** |  |
| Ѓорче Петров | 43000 |  |  |  |  |  |  | 6 | 1 | 1 | 1 | **9** |  |
| Карпош | 61000 |  |  |  |  |  |  | 8 | 2 | 2 | 2 | **14** |  |
| Кисела Вода | 88545 |  |  |  |  |  |  | 9 | 2 | 2 | 2 | **15** |  |
| Сарај | 41300 |  |  |  |  |  |  | 6 | 1 | 1 | 1 | **9** |  |
| Центар  | 47000 |  |  |  |  |  |  | 7 | 1 | 1 | 1 | **10** |  |
| Чаир | 72000 |  |  |  |  |  |  | 8 | 2 | 2 | 2 | **14** |  |
| Шуто Оризари | 27000 |  |  |  |  |  |  | 5 | 1 | 1 | 1 | **8** |  |
| **Струга** | **68238** | 3034 | 4,4 |  |  |  | **9** | 8 | 2 | 2 | 2 | **14** | **23** |
| Вевчани | 2437 | 104 | 4,3 | 1 |  | 1 | 2 |  |  |  |  |  |  |
| Струга | 65801 | 2930 | 4,5 | 5 |  | 2 | 7 |  |  |  |  |  |  |
| **Струмица** | **94893** | 4849 | 5,1 |  |  |  | **12** | 10 | 2 | 2 | 2 | **16** | **28** |
| Босилово | 13996 | 662 | 4,7 | 1 |  | 1 | 2 |  |  |  |  |  |  |
| Василево | 12926 | 872 | 6,7 | 1 | 1 | 1 | 3 |  |  |  |  |  |  |
| Ново Село | 10796 | 447 | 4,1 | 1 |  | 1 | 2 |  |  |  |  |  |  |
| Струмица | 57175 | 2868 | 5 | 4 |  | 1 | 5 |  |  |  |  |  |  |
| **Тетово** | **200678** | 11387 | 5,7 |  |  |  | **25** | 16 | 3 | 3 | 3 | **25** | **50** |
| Боговиње | 30928 | 1669 | 5,4 | 3 |  | 1 | 4 |  |  |  |  |  |  |
| Брвеница | 16590 | 690 | 4,2 | 2 |  | 1 | 3 |  |  |  |  |  |  |
| Желино | 28044 | 1407 | 5 | 2 |  | 1 | 3 |  |  |  |  |  |  |
| Јегуновце | 10440 | 510 | 4,9 | 1 |  | 1 | 2 |  |  |  |  |  |  |
| Теарце | 22916 | 1377 | 6 | 2 |  | 1 | 3 |  |  |  |  |  |  |
| Тетово | 91760 | 5734 | 6,2 | 7 | 1 | 2 | 10 |  |  |  |  |  |  |
| **Штип** | **52693** | 3053 | 5,8 |  |  |  | **7** | 7 | 1 | 1 | 1 | **10** | **17** |
| Карбинци | 3958 | 307 | 7,8 | 1 |  | 1 | 2 |  |  |  |  |  |  |
| Штип | 48735 | 2746 | 5,6 | 4 |  | 1 | 5 |  |  |  |  |  |  |
| Р.Македонија | **2073702** | 123891 | 6 |  |  |  | 296 |  |  |  |  |  |  |

**Табела 2: Број на постоечки и потребен кадар во ЦСР**

|  |  |  |
| --- | --- | --- |
| ЦСР  | **Постоечки кадар** | **Потребен кадар** |
| Соц. работник | Психолог | Педагог | Правник | Економист | Социолог | Вкупно стручни раб. | Вкупно ЦСР | Соц. работник | Психолог | Педагог | Правник | Вкупно стручни лица |
| Берово | 9 | 1 | 2 | 1 | 1 | 1 | **15** | **32** | 8 | 1 | 1 | 3 | **13** |
| Битола | 10 | 4 | 5 | 5 | 3 | 1 | **28** | **62** | 19 | 2 | 2 | 6 | **29** |
| Валандово | 4 | 1 |  |  | 1 | 1 | **7** | **10** | 5 | 1 | 1 | 2 | **9** |
| Велес | 13 | 2 | 1 | 4 | 1 | 2 | **23** | **54** | 16 | 2 | 2 | 5 | **25** |
| Виница | 2 | 2 |  | 2 | 1 | 2 | **9** | **19** | 8 | 1 | 1 | 2 | **12** |
| Гевгелија | 7 | 2 |  | 1 | 1 | 1 | **12** | **19** | 10 | 1 | 1 | 4 | **16** |
| Гостивар | 13 | 3 | 1 | 2 | 1 | 3 | **23** | **43** | 21 | 2 | 2 | 6 | **31** |
| Дебар | 2 | 2 | 1 | 1 |  | 2 | **8** | **18** | 9 | 1 | 1 | 3 | **14** |
| Делчево | 7 | 1 |  | 2 | 2 | 1 | **13** | **28** | 9 | 1 | 1 | 3 | **14** |
| Д. Хисар |  |  |  | 1 | 2 |  | **3** | **7** | 6 | 1 | 1 | 2 | **10** |
| Кавадарци | 7 | 4 | 4 | 1 | 1 | 1 | **18** | **34** | 10 | 1 | 1 | 3 | **15** |
| Кичево | 4 | 3 | 2 | 4 | 1 | 5 | **19** | **32** | 11 | 1 | 1 | 2 | **15** |
| Кочани | 4 | 1 | 1 | 2 | 3 | 1 | **12** | **22** | 13 | 1 | 1 | 4 | **19** |
| Кратово | 4 | 2 | 1 | 1 |  |  | **8** | **20** | 6 | 1 | 1 | 2 | **10** |
| К. Паланка | 8 | 1 | 1 | 2 |  |  | **12** | **23** | 9 | 1 | 1 | 3 | **14** |
| Крушево | 2 |  | 2 | 2 | 1 |  | **7** | **22** | 6 | 1 | 1 | 2 | **10** |
| Куманово | 16 | 5 | 4 | 8 | 3 | 6 | **42** | **74** | 26 | 3 | 3 | 7 | **39** |
| М. Брод | 4 |  |  | 1 |  |  | **5** | **15** | 6 | 1 | 1 | 3 | **11** |
| Неготино | 4 | 2 |  | 1 | 1 | 2 | **10** | **16** | 8 | 1 | 1 | 3 | **13** |
| Охрид | 9 | 3 | 2 | 2 | 2 |  | **18** | **29** | 12 | 1 | 1 | 3 | **17** |
| Прилеп | 9 | 3 | 2 | 3 | 4 | 3 | **24** | **41** | 18 | 2 | 2 | 6 | **28** |
| Пробиштип | 2 | 2 | 2 |  | 1 | 1 | **8** | **16** | 7 | 1 | 1 | 2 | **11** |
| Радовиш | 2 |  |  | 2 |  | 1 | **5** | **13** | 10 | 1 | 1 | 3 | **15** |
| Ресен | 4 | 2 | 1 | 3 | 2 |  | **12** | **21** | 7 | 1 | 1 | 2 | **11** |
| Св. Николе | 6 |  | 1 | 2 | 1 | 3 | **13** | **18** | 8 | 1 | 1 | 3 | **13** |
| Скопје | 68 | 17 | 10 | 19 | 1 | 5 | **120** | **244** | 132 | 15 | 15 | 36 | **198** |
| Струга | 2 | 3 | 1 | 5 | 1 | 1 | **13** | **22** | 14 | 2 | 2 | 5 | **23** |
| Струмица | 8 | 1 | 1 | 1 |  | 1 | **12** | **23** | 18 | 2 | 2 | 6 | **28** |
| Тетово | 11 | 4 | 2 | 5 | 3 | 2 | **27** | **52** | 34 | 3 | 3 | 10 | **50** |
| Штип | 8 | 3 | 1 | 4 | 3 |  | **17** | **33** | 12 | 1 | 1 | 3 | **17** |
| **РМ** | **249** | **74** | **48** | **87** | **41** | **46** | **543** | **1062** | **478** | **54** | **54** | **144** | **730** |

**(4) Јавни установи за социјална заштита**

* Трансформација на постојните јавни установи за социјална заштита согласно предвидената законска класификација на установи за вонсемејна социјална заштита и центри за социјални услуги во домот и во заедницата, за што е потребна длабинска анализа на состојбите, можностите и буџетските импликации за трансформација на секоја институција поединечно.
* Спроведување на едукација за водење на случај на стручните работници: социјален работник, педагог, психолог и дефектолог заради зајакнување на стручната работа со корисниците, одговорноста за спроведените интервенции и ефектите од згрижувањето.
* Спроведување на едукација за групна социјална работа за социјалните работници во јавните установи за социјална заштита.

**(5) Општини**

* Јакнење на капацитети на општините за стратешко планирање на мрежата на потребни и достапни услуги и обезбедување на истите преку основање на установи за социјална заштита, односно центри за услуги во домот и заедницата или делегирање на надлежностите за вршење на овие работи на други правни и физички лица.
* Зајакнување на административните капацитети на општините преку измени на актите за внатрешна организација и формирање одделенија за социјална заштита, утврдување посебни работни места во актот за систематизација на работни места и задолжително предвидување на профилот социјален работник и правник.
* Задолжителна едукација и обуки на вработените лица во секторот за јавни дејности, и особено, одделението за социјална заштита за: социјални услуги, проценка на потреби од социјални услуги, мулти-секторска соработка во достава на социјални услуги, буџетирање и подготовка за поднесување апликација врз основа на јавен повик за финансирање на социјални услуги.

**Прилог 1: Статистички анекс за права на парична помош од социјална и детска заштита**

Табела бр. 7: Социјална парична помош и гарантиран минимален приход

|  |  |
| --- | --- |
| Закон за социјална заштита (2015) | Закон за социјална заштита (2018) |
|  | СПП | Субвенц. на ел. енергија | Вкупно |  | ГМП | Додаток за домување | Детски Додаток | Образовен додаток | Вкупно |
| Лице | 2831 | 900 или 1000 | **3731****3831** | Лице 18+ | 4000 | 900 или 1000 | 1000 | 1000 | **4900****5000** |
| со дете | **6900****7000** |
| Два члена | 3878 | 900 или 1000 | **4778****4878**  | Два члена 18+ | 6000 | 900 или 1000 | 1000 | 1000 | **6900****7000** |
| со дете | **8900****9000** |
| Три члена | 4925 | 900 или 1000 | **5825****5925** | Три члена18+ | 7600 | 900 или 1000 | 1000 | 1000 | **8500****8600** |
| со дете | **9.700****10.600** |
| Четири члена | 5973 | 900 или 1000 | **6873****6973** | Четири и пов. члена 18+ | 9200 | 900 или 1000 | 1000 | 1000 | **10.100****10.200** |
| Пет и повеќе члена | 7020 | 900 или 1000 | **7920****8020** | со дете | **12.100****12.200** |

Табела бр 8: Постојана парична помош и гарантиран минимален приход

|  |  |
| --- | --- |
| Закон за социјална заштита (2015) | Закон за социјална заштита (2018) |
| Постојана парична помош | Гарантиран минимален приход |
| Носит. | 4247 | Едно лице 18+ | 4000 |
| Носит. + соуж. | 5946 | Две лица 18+ | 6000 |
| Носит. + 2 и пов. соуж. | 8493 | Три лица 18+ | 7600 |
| Четири и пов. 18+ | 9200 |

|  |  |
| --- | --- |
| Закон за социјална заштита (2015) | Закон за социјална заштита(2018) |
| Помош и нега од друго лице | Глувост | Надоместок на плата за скратено работно време поради нега на дете со телесни или ментални пречки во развојот | Дод. за мобилност | Слепило | Надоместок за попреченост и нега |
| 38464348 | 4000 | 4800 | 7000 | 7000 | (1) 3846(2) 4000(3) 4348(4) 4800(5) 10.846(6) 11.348 |

Табела бр. 9: Категоријални надоместоци и Надоместок за попреченост и нега

Табела бр 10: Права на лице кое до 18 години имало статус на дете без родители и родителска грижа во Закон за социјална заштита 2015 и во Закон за социјална заштита 2018

|  |  |
| --- | --- |
| Закон за социјална заштита (2015) | Закон за социјална заштита (2018) |
| Лице кое до 18 години имало статус на дете без родители и родителска грижа | Парич.помош | Соц.домув. | Вкупн0 | ГМП | Додаток домув. | Образ.додаток | Вкупно |
| Едно лице2-4 члена5+ | 4000 | до 5500до 8000до 10.500 | 950012.00014.500 | 4000 | до 5500до 8000до 10.500 | / | 950012.00014.500 |
| Едно лице со навршени 18 на редовно школување во средно образование | 5600 | / | 5600 | / | / | 5600 | 5600 |
| Едно лице во високо образование (ако не користи социјален стан | 24.000 | / | 24.000 | / | / | 24.000 | 24.000 |
| Едно лице во високо образование (ако користи социјален стан) | 12.000 | / | 12.000 | / | / | 12.000 | 12.000 |

Табела бр. 11 Права на домаќинства корисници на гарантиран минимален приход

|  |  |  |
| --- | --- | --- |
| **Права на парична помош по основ на материјална необезбеденост** | Закон за социјална заштита (2015) | Закон за социјална заштита (2018) |
|  | Комбинирани права | Вкупен износ | Комбинирани права | Вкупен износ |
| Еден возрасен | 2831 +900 или 1000  | **3731****3831** | 4000+900 или 1000  | **4900****5000** |
| Самохран родител со дете до 3 год.Самохран родител со дете од 3 до 5 годиниСамохран родител со дете во основно образованиеСамохран родител со дете во средно образование | 4247 3878+ 900 или 10003878+ 900 или 10003878+1000+900 или 1000 | **4247** **4778****4878** **4778****4878****5778****5878** | 4000+1000+900 или 10004000+1000+900 или 10004000+1000+1000+900 или 10004000+1000+1000+900 или 1000 | **5900****6000****5900****6000****6900****7000****6900****7000** |
| Двајца возрасни со две деца во основно образованиеДвајца возрасни со две деца во средно образование | 5973+900 или 10005973+2000900 или 1000 | **6873****6973****8873****8973** | 6000+1600+2000+900 или 10006000+1600+2000+900 или 1000 | **10.500****10.600****10.500****10.600** |
| Двајца возрасни со три и повеќе деца (децата помали од средно образование)Двајца возрасни со три и повеќе деца (две деца во средно образование) | 7020+900 или 10007020+2000+900 или 1000 | **7920****8020****9920****10.020** | 6000+1600+3000+900 или 10006000+1600+3000+900 или 1000 | **11.500****11.600****11.500****11.600** |

**Прилог 2. Пример бодовна листа за вреднување на професионален ангажман потребен за обновување лиценца**

|  |  |  |  |
| --- | --- | --- | --- |
|  | **Вид професионален ангажман** | **Опис** | **Вку бодови** |
| 1. | Задолжителни обуки одобрени од Комисија при МТСП | 5 задолжителни обуки во период од 5 години (една годишно) х 7 бода по обука | 35 |
| 2. | Задолжителна обука од ЗСД | 1 задолжителна обука во период од 5 години х 5 бода  | 5 |
|  |  |  | **40** |
| 3. | Учество на конференција од областа социјална заштита со сертификат | Домашна | 2 |
| Меѓународна | 4 |
| 4. | Презентација на конференција од областа социјална заштита со сертификат | Домашна | 4 |
| Меѓународна | 6 |
| 5. | Обука од областа социјална заштита со сертификат | Домашна | 4 |
| Меѓународна | 8 |
| 6. | Објавен труд од областа социјална заштита | Домашен | 4 |
| Меѓународен | 8 |
| 7. | Објавени други публикации од областа социјална заштита (монографија, прирачник, извештај од истражување и др.) | Домашна | 4 |
| Меѓународна | 8 |
| 8. | Учество во проект од областа на социјална заштита | Домашен | 4 |
| Меѓународен | 6 |

\*Потребни бодови за обновување лиценца во период од 5 години: минимум 60 (40 од задолжителни обуки, плус 20 од професионален ангажман по избор на стручниот работник)

\*\*На стручните работници со освоени бодови над задолжителниот минимум (65-85; 86-100; повеќе од 100), на работното место им се вреднува дополнителниот професионален ангажман.

1. Процената за еквивалентата скала е направена од Лудовико Караро (2015) и е слична на еквивалентната скала на OECD за мали домаќинства, но потоа е земено предвид влијанието на големината на домаќинството, имајќи предвид дека поголемите домаќинства бараат пропорционално помалку ресурси. [↑](#footnote-ref-1)